qundao/data-zh-poetry huggingface dataset:
江神子·江城子
作者：韓元吉
朝代：宋

十年此地看花時。醉題詩。夜彈棋。湖海相逢，曾共惜芳菲。前度劉郎今度客，嗟老矣，鬢成絲。江梅吹盡柳橋西。雪紛飛。畫船移。滿眼青山，依舊帶寒溪。往事如雲無處問，雲外月、也應知。
江神子·江城子
作者：韓元吉
朝代：宋

金銀樓閣認蓬萊。曉煙開。上崔嵬。風引孤帆，誰道卻船回。鵬翼倚天鰲背穩，驚浪起，雪成堆。翩翩黃鶴為誰來。醉持杯。共徘徊。四面江聲，腳底隱晴雷。織女機頭憑藉問，何處更、有瓊臺。
汴都至南京食櫻桃
作者：韓元吉
朝代：宋

銀盤日日飽朱櫻，不負歸轅過兩京。
身到江南梅未熟，故園風味夢關情。
洞溪絕句三首·其一
作者：韓元吉
朝代：宋

桃李欲開天雨雪，二月山城無奈寒。
頼爾狐裘來送質，更須樽酒放愁寬。
洞溪絕句三首·其三
作者：韓元吉
朝代：宋

溪流直傍長堤去，繚亂半山桃李花。
極知渡口好春色，却下扁舟步晚沙。
洞溪絕句三首·其二
作者：韓元吉
朝代：宋

杏花無數連村落，也有人家掛酒旗。
春色撩人只供醉，却怕風吹易醒時。
浙江觀潮
作者：韓元吉
朝代：宋

江翻海涌勢難平，鼇擲鵬鶱自不停。
端爲君王洗兵馬，參旗井鉞萬雷霆。
浣溪沙
作者：韓元吉
朝代：宋

莫惜清尊領客同。已無花伴舞衣紅。強歌歸去莫匆匆。細雨弄煙煙弄日，斷雲黏水水黏空。酴醿飛下晚來風。
浪淘沙
作者：韓元吉
朝代：宋

倦客怕離歌。春已無多。閒愁須倩酒消磨。風雨才晴今夜月，不醉如何。玉筍灩金荷。情在雙蛾。二年能得幾經過。花滿碧蹊歸棹遠，回首煙波。
浪淘沙
作者：韓元吉
朝代：宋

席地賞殘紅。少駐孤蓬。一春不奈風和雨。雨自無情風有恨，花片西東。雲澹遠峰濃。綠遍高桐。神仙知在此山中。萬古消凝多少事，目盡晴空。
浪淘沙
作者：韓元吉
朝代：宋

鶗鴂怨花殘。誰道春闌。多情紅藥待君看。濃澹曉妝新意態，獨佔西園。風葉萬枝繁。猶記平山。五雲樓映玉成盤。二十四橋明月下，誰憑朱闌。
海門斜照
作者：韓元吉
朝代：宋

雲夢懸知八九吞，銀山萬疊漲天門。
長江日落魚龍舞，古寺煙深鳥雀喧。
淲赴貴池簿
作者：韓元吉
朝代：宋

四十纔生子，今年亦效官。
國恩期共報，世路覺尤難。
簿領猶應暇，詩書且細觀。
傳家門戶立，即此慰衰殘。
清明
作者：韓元吉
朝代：宋

老去驚時節，春來念物華。
青烟百六日，同社兩三家。
醉著凌風舸，歌成滿路花。
滄江萬里意，獨立送殘霞。
清明前一日與客自光孝登般若菴觀鐵塔舊基因至鐵獅頂
作者：韓元吉
朝代：宋

青鞵藜杖破層雲，勝日猶能眼界新。
窣堵已摧豪士手，狻猊猶現法王身。
寺藏松竹疑無地，路接烟霄不到塵。
車馬憧憧城市客，舉頭相望幾由旬。
清明後一日同諸友湖上值雨
作者：韓元吉
朝代：宋

出遊初不計陰晴，聊喜湖山信馬行。
弱柳自隨烟際綠，幽花還傍雨邊明。
嫩蒲碧水人家好，密竹疏松野寺清。
爛醉一春纔幾日，可無佳景付詩情。
清明日雨中同中甫子雲二兄集湖上
作者：韓元吉
朝代：宋

莫辭沖雨濕春衣，要看湖山滴翠微。
絮重欲飛堤柳暗，花寒無頼海棠稀。
官忙未覺追遊少，醖美猶堪盡醉歸。
屈指薰風來幾日，綠荷簪水已依依。
清暉閣
作者：韓元吉
朝代：宋

臺府填都會，乃與山水期。
青溪带秦淮，渺若萬頃陂。
主公金閨舊，官曹日追隨。
閉閣理萬事，朱欄俯漣漪。
晴波納遠景，摇蕩扶桑枝。
浩然江湖興，頗與魚釣宜。
風月朝暮佳，軒窗有餘姿。
向來非無人，未發此段奇。
嗟我老病軀，時來矚須眉。
停杯待舉網，屢醉倒接䍦。
意適反無語，欠公壁間詩。
只今入幽夢，官居類雞栖。
公亦那久留，濯纓詠來思。
不知鳳凰沼，何如習家池。
新霜著羣木，歸舟颺旌旗。
寄言坐上客，酒至幸勿辭。
清曠亭送子雲得有字
作者：韓元吉
朝代：宋

歡期苦難逢，離別乃易久。
天涯老兄弟，況復親白首。
田園固不足，功名亦何有。
今年送兄行，正爾作太守。
池陽古名郡，地控大江口。
舟來武昌魚，車載桑落酒。
登臨得齊山，端不負重九。
公餘亦堪樂，尚有此客否。
天威動江淮，狂寇行授首。
努力幸馳驅，腰看印如斗。
減字木蘭花
作者：韓元吉
朝代：宋

壺中春早。翦刻工夫天自巧。雨轉風斜。吹作千林到處花。瑤池清淺。璧月瓊枝朝暮見。莫上扁舟。且醉仙家白玉樓。
減字木蘭花
作者：韓元吉
朝代：宋

風梳雨洗。玉闕瓊樓何處是。萬里秋容。喚起嫦娥酒未中。相逢且醉。忙裡偷閒知有幾。況自豐年。須信金華別是天。
渡河有感
作者：韓元吉
朝代：宋

衮衮河流到底黄，誰言一葦便能杭。
傷心擊楫無人會，舉酒回頭酹太行。
湯丞相生日二十韵
作者：韓元吉
朝代：宋

寶歷千齡會，神槎八月流。
人知挺生傑，天欲中興周。
文筆超三古，聲名溢九州。
宏才自伊呂，餘事豈應劉。
繄昔開黄閣，于今尚黑頭。
裴公旋卧護，蕭相暫居留。
舄奕稽山綬，光華綠野遊。
銀輿壽母貴，玉耳上公優。
嗣聖資爰立，昌時副聿求。
來歸嘉季子，入覲偉韓侯。
今日恢王略，蒼生跂廟謀。
中原尚紛擾，絕塞要懷柔。
勝算如先定，成機會可投。
洪源端欲汎，前箸匪無籌。
日月符羲馭，乾坤協禹疇。
行看靜蛇豕，俱議息貔貅。
考有中書第，官無太尉酬。
兩京期汛掃，九廟得重修。
祉福天方錫，勳庸世未休。
斯民納仁壽，公壽幾千秋。
溪山堂次韵
作者：韓元吉
朝代：宋

幽人誰與娛，作堂面溪灣。
堂中有山色，朝暮來雲間。
正作杜老狂，頗異韓子奸。
超然物外景，便覺非人寰。
登臨得遐矚，似破天壤慳。
詩成隠几笑，溪山亦開顔。
繚繞明鏡中，參差峨髻鬟。
苦無俗客語，但聞鳥間關。
出門曳藜杖，頼有此往還。
虛名兩蝸角，自鬭觸與蠻。
時平衆賢聚，君胡得長閒。
會從車騎出，勒石燕然山。
正恐萬里塗，高轅不容攀。
溪山堂次韵
作者：韓元吉
朝代：宋

溪岸人家高下居，繞溪雲樹雜煙蕪。
故應曲水傳佳句，還喜青松入畫圖。
滿江紅
作者：韓元吉
朝代：宋

寂寞山城，春已半、好花都折。無奈向、陰晴不定，冷煙寒食。莫問花殘風又雨，且須爛醉酬春色。嘆使君、華髮又重來，人應識。丹井畔，山橋側。空翠裡，煙如織。便直教馬上，醉巾沾溼。丞相車茵端未惜，孟公好客聊無客。算明年、溪路海棠開，還應憶。
滿江紅
作者：韓元吉
朝代：宋

梅欲開時，君欲去、花誰同折。應悵望、江津千樹，晚煙明雪。花似故人相見好，人如塞雁多離別。待留君、重看水邊花，花邊月。臺城路，山如闕。追往事，傷時節。但春風春雨，古人愁絕。多少揚州詩興在，直須清夢翻胡蝶。問他年、誰記飲中仙，花應說。
漢光武廟
作者：韓元吉
朝代：宋

涿郡漁陽此路分，用兵諸將總如神。
白頭浪說關中事，鄧禹當年已笑人。
熊子復惠十詩作長句謝之
作者：韓元吉
朝代：宋

白首相期翰墨中，衰齡況是甲庚同。
久懷妙論傳犀麈，尚喜清詩附驛筒。
柳長五株知訟少，麥呈兩穗報年豐。
去天一握歸來近，密令疇庸可拜公。
燕山道中見桃花
作者：韓元吉
朝代：宋

今日風橫車少塵，卷帷聊看塞垣春。
已驚漠漠花經眼，也有濛濛絮撲人。
燕歸梁
作者：韓元吉
朝代：宋

涼月圓時翠帳深。鎖非霧沈沈。廣寒宮裡未歸人。共結屋、住黃金。繁枝未老秋光澹，好風露、總關心。天香不奈遠相尋。更翦巧、上瑤簪。
狼山
作者：韓元吉
朝代：宋

天外奇峰認九華，路人指點是狼牙。
他年刻石題車馬，會遣山前屬漢家。
王中奉漢老挽詞
作者：韓元吉
朝代：宋

符節光華二十春，壯猷曾不侍嚴宸。
棲心香火纔同社，放意溪山幸卜鄰。
再世簪纓宜衮衮，一門蘭玉尚詵詵。
霜清三港追隨地，丹旐飄然淚滿巾。
玩鞭亭
作者：韓元吉
朝代：宋

黄鬚鮮卑勇無策，自馳駿馬來窺賊。
賊奴但怪日繞營，起看飛塵已無跡。
寶鞭不惜棄道傍，坐令老嫗知興亡。
百年社稷有天意，奸鋒逆焰徒鴟張。
孤城遺跡森在目，平湖無波春草綠。
却對青山憶謝公，公老猶嫌人姓木。
邊兵已重朝士輕，中原有路何由行。
柙中虎兕不可制，江左夷吾浪得名。
用前韵以小春茶餉子象
作者：韓元吉
朝代：宋

仙花不用惱詩人，亦有靈芽特地春。
數朵嬌花真綽約，一甌釅白更清新。
眼明共識西都艷，齒冷應懷北苑珍。
佳茗奇葩堪竝賞，須公品第入陶鈞。
用梁士衡韵還鄧器先道中詩卷
作者：韓元吉
朝代：宋

夢繞江南雲水鄉，麻姑壇下月如霜。
風光景色一千里，都在君家古錦囊。
留別傅安道·其一
作者：韓元吉
朝代：宋

華髮相看四十年，飽諳世事欲忘言。
一春離別當寒食，再歲追隨作上元。
湖外溪山明小檻，雨餘花柳暗西園。
極知老大交朋少，相與論文更一樽。
留別傅安道·其二
作者：韓元吉
朝代：宋

場屋俱爲拜賜師，烟霄獨喜鳳毛飛。
壯心似鐵何曾老，健筆如椽合一揮。
北渚青山勞我夢，西垣紅藥待君歸。
詔環不作經時隔，沙路薰風卷繡衣。
病中放言五首·其一
作者：韓元吉
朝代：宋

松窗永日度凉颸，坐覺清陰寸寸移。
境靜故應閒可樂，形臞猶有病相隨。
塵埃末路思千里，風露何年飽一枝。
百歲窮通吾自了，閉門長詠子桑詩。
病中放言五首·其三
作者：韓元吉
朝代：宋

歲月催人易白頭，只應蝴蝶夢爲周。
跰𨇤久悟人間世，汗漫已期方外遊。
化鶴自知迷故國，斷鼇今見立神州。
蓬萊水淺君須記，蓮葉翩翩僅可舟。
病中放言五首·其二
作者：韓元吉
朝代：宋

長夏空齋冷欲冰，幾愁無米溷鄰僧。
途窮誰爲一舉手，計拙自宜三折肱。
風靜鳶飛猶跕跕，日斜蚊聚已𦒃𦒃。
此身示疾非吾病，卧看南山翠作層。
病中放言五首·其五
作者：韓元吉
朝代：宋

少日功名謂立成，壯年漂蕩已心驚。
正平只合依文舉，元亮何妨慕孔明。
墓上征西真底用，生前杯酒未宜輕。
田園待足何時足，歸赴空山猿鶴盟。
病中放言五首·其四
作者：韓元吉
朝代：宋

寓意平生止墨卿，轉喉無奈觸錢神。
敢將名利期當世，直欲文章似古人。
積雨尚添門外轍，顛風不掃甑間塵。
倦游儻有凌雲賦，肯爲黄金巧致身。
登玉京洞遇雨
作者：韓元吉
朝代：宋

俗物祇散意，市朝那復情。
未能蓬島去，且上玉京行。
古洞深無底，幽泉細有聲。
山靈知我意，賸乞片時晴。
秋懷十首·其一
作者：韓元吉
朝代：宋

朝行佛屋魚千里，暮借僧牀鷯一枝。
窗下秋蟲解人意，似憐羈客伴哦詩。
秋懷十首·其一〇
作者：韓元吉
朝代：宋

閉戶跏趺意已清，爐香燒盡一燈明。
空庭葉落知多少，一任西風百種聲。
秋懷十首·其七
作者：韓元吉
朝代：宋

八月濤頭舊有名，今年潮淺岸纔平。
應緣享帝千靈在，豫使魚龍不敢鳴。
秋懷十首·其三
作者：韓元吉
朝代：宋

小雨驚秋滴夜闌，晴雲和日曉斑斑。
誰憐客舍塵埃底，猶得西湖一兩山。
秋懷十首·其九
作者：韓元吉
朝代：宋

江南四百八十寺，未抵西湖勝處多。
不用樓臺带煙雨，只看宮殿壓晴波。
秋懷十首·其二
作者：韓元吉
朝代：宋

酒熟橙黄盛物華，重陽無客不思家。
鵝兒剪雪開巖桂，鶴羽攢金散菊花。
秋懷十首·其五
作者：韓元吉
朝代：宋

城外秋荷一半黄，尚餘疏柳照回塘。
江南底許風光好，塞雁來時未有霜。
秋懷十首·其八
作者：韓元吉
朝代：宋

塞草初黄邊馬肥，邊塵莫便向南飛。
江頭鶴唳秋風起，看取陰山六騎歸。
秋懷十首·其六
作者：韓元吉
朝代：宋

右手持杯左不空，蟹螯已作雪蒙茸。
秋風莫起鱸魚夢，未似先生阿堵中。
秋懷十首·其四
作者：韓元吉
朝代：宋

何許砧聲清夢回，丁東猶作珮環猜。
卷簾風露凉如水，端爲嫦娥向此來。
秋日雜詠六首·其一
作者：韓元吉
朝代：宋

客少無塵語，官閒省吏文。
醉眠千嶂日，危坐一窗雲。
酒戶時通籍，詩壇漸策勳。
平生不龜手，郢客渾揮斤。
秋日雜詠六首·其三
作者：韓元吉
朝代：宋

醉著山堂夢，初凉枕簟清。
秋聲迷夜雨，月色誤天明。
爲客心長慣，思親意未平。
歲華容易晚，寂寞壯心驚。
秋日雜詠六首·其二
作者：韓元吉
朝代：宋

草草重陽節，黄花惜未開。
故人猶有酒，行客且銜盃。
日落蛩聲苦，雲低雁影來。
南山足佳氣，獨立意徘徊。
秋日雜詠六首·其五
作者：韓元吉
朝代：宋

怪底西風別，秋香一夜繁。
攢金差可擬，揉蠟巧能摶。
買地宜多種，移牀且細看。
江南籬菊晚，頼爾慰愁端。
秋日雜詠六首·其六
作者：韓元吉
朝代：宋

絕壁跨城樓，連天海氣浮。
長空去鳥盡，落日斷雲留。
鼓角深秋壯，山河薄暮愁。
勞生知底所，倚杖寄滄洲。
秋日雜詠六首·其四
作者：韓元吉
朝代：宋

古郡青山合，乘高眼倍寬。
風驚梧葉陣，雨暗菊花團。
凉色宜欹枕，秋光怯凭欄。
向來疏懶意，景物暫相歡。
秋雨新霽過趙慎中留飲
作者：韓元吉
朝代：宋

門外黄塵有底忙，主人高卧興何長。
春風竹樹簫笙轉，雨足軒窗笑語凉。
耳熱漫思官裏事，眼明猶識醉時粧。
紫雲莫厭頻來客，未抵當年御史狂。
種竹
作者：韓元吉
朝代：宋

香苞吹盡翠成圍，牆角蕭蕭一徑微。
已喜軒窗無俗韵，更憐風月有清輝。
立春感懷
作者：韓元吉
朝代：宋

南北驅馳老病身，不堪節物更催人。
梅梢白白猶藏臘，蔬甲青青便作春。
鐵馬漸欣邊塞靜，土牛還祝歲時新。
聖朝文物從茲始，元日郊丘得上辛。
端午日張園分題
作者：韓元吉
朝代：宋

輦路逢端午，今年始賜休。
不知人世暑，還有水軒秋。
花氣晴薰坐，湖光晚逼舟。
明朝又奔走，賸作片時留。
答人問易
作者：韓元吉
朝代：宋

陰陽妙用表三才，却問陰陽底許來。
若識陰陽由動靜，何人更作有無猜。
答金元鼎喜雨·其一
作者：韓元吉
朝代：宋

幾日雲陰合又開，良田秋近起黄埃。
一觴未致靈祠禱，半夜先欣好雨來。
政拙自知容我懶，詩清要是得君催。
不妨咳唾皆珠玉，漸喜新凉入酒杯。
答金元鼎喜雨·其二
作者：韓元吉
朝代：宋

雨後紅蕖滿意開，風前綠浄絕纖埃。
獨憐病守孤吟賞，猶幸詩翁數往來。
農事已知溝澮足，歡聲不待管絃催。
旋舂玉粒添冰釀，莫負樽前鸚鵡杯。
紅梅
作者：韓元吉
朝代：宋

不隨羣艷競年芳，獨自施朱對雪霜。
越女漫夸天下白，壽陽還作醉時粧。
半依脩竹餘真態，錯認夭桃有暗香。
月底瑶臺清夢到，霓裳新換舞衣長。
紙鳶
作者：韓元吉
朝代：宋

排風决起閙羣兒，勢力由來一線微。
天上鵷鸞徒似耳，却驚遮日傍雲飛。
紫極觀二首·其一
作者：韓元吉
朝代：宋

小雨輕雲却解晴，菰蒲衝浪過船聲。
已無桃李占春事，濃綠滿山風更清。
紫極觀二首·其二
作者：韓元吉
朝代：宋

楊柳花飛杏子新，園林無地可留春。
却尋風雨江邊路，慚愧煙霞物外人。
羈鳳辭
作者：韓元吉
朝代：宋

我家既遠兮苕水爲鄉，中有羈鳳兮飛頡頏。
朱爲冠兮黼爲裳，五色炳兮耀文章。
音律呂兮韵宮商，竹不實兮梧則僵。
翳蒹葭兮飫稻粱，虞舜作樂夔在堂。
集阿閣兮麗朝陽，胡爲去我兮天一方。
友鳬雁兮侶鶖鶬，吁嗟鳳兮其來翔。
聖政更新詔書正告訐之罪因得小詩十首·其一
作者：韓元吉
朝代：宋

惡復凶終事久知，豈知聖斷不踰時。
小儒未歎周南滯，但喜逢人敢說詩。
聖政更新詔書正告訐之罪因得小詩十首·其一〇
作者：韓元吉
朝代：宋

潮陽初謫八千里，中令俄成十九年。
地下修文應泚筆，衛公精爽故依然。
聖政更新詔書正告訐之罪因得小詩十首·其七
作者：韓元吉
朝代：宋

近聞羔鴈已成羣，藻鑒渠能涇渭分。
急士且須侯雍齒，得賢端可吏朱雲。
聖政更新詔書正告訐之罪因得小詩十首·其三
作者：韓元吉
朝代：宋

聖朝遂失誅元載，公議猶能去霍山。
落膽徒聞溫御史，不知睿意在羣奸。
聖政更新詔書正告訐之罪因得小詩十首·其九
作者：韓元吉
朝代：宋

荆棘誰令滿路栽，雷州司戶却生回。
獨憐陽陸真天命，不見承平公道開。
聖政更新詔書正告訐之罪因得小詩十首·其二
作者：韓元吉
朝代：宋

桓溫將死謝安起，霍氏初除魏相來。
誰與聖君安大業，巍巍廊廟可無材。
聖政更新詔書正告訐之罪因得小詩十首·其五
作者：韓元吉
朝代：宋

金貂七葉誰能必，石槨三年計自愚。
得鹿覆蕉真一夢，求魚緣木信狂圖。
聖政更新詔書正告訐之罪因得小詩十首·其八
作者：韓元吉
朝代：宋

刺字幾漫冠欲塵，向來浮薄自紛紛。
爾曹胸次多周孔，忍作銅山破賊文。
聖政更新詔書正告訐之罪因得小詩十首·其六
作者：韓元吉
朝代：宋

獻可爭先詆荆國，瑩中居首論莆陽。
十年言路皆支黨，前無一語譏安昌。
聖政更新詔書正告訐之罪因得小詩十首·其四
作者：韓元吉
朝代：宋

元祐諸公秉國均，詔條先請惠吾民。
孤雛腐鼠何勞逐，準擬朝廷政事新。
聞吳端朝作真率集
作者：韓元吉
朝代：宋

他年曾作社中人，骯髒歸來白髮新。
闊別常思共杯酌，舊交那得更比鄰。
黄雞白酒可勞勸，青笋烏椑未絕貧。
恨不從君語終夕，空齋愁坐獨傷神。
聽雨
作者：韓元吉
朝代：宋

吚軋籃輿不計肩，五更殘夢尚悠然。
紅油蓋重聽朝雨，却似西江坐釣船。
聽雨
作者：韓元吉
朝代：宋

昨夜燈花暗，今晨雨意深。
殘花惟有葉，新笋已成林。
未辦扶頭飲，聊爲擁鼻吟。
興闌幽夢斷，簷際足清音。
臨江仙
作者：韓元吉
朝代：宋

不恨綠陰桃李過，酴醿正向人開。一尊清夜月徘徊。花如人意好，月為此花來。未信人間香有許，卻疑同住瑤臺。紛紛殘雪墮深杯。直教攀折盡，猶勝酒醒回。
臨江仙
作者：韓元吉
朝代：宋

自古文章賢太守，江南只數蘇州。而今太守更風流。薰香開畫閣，迎月上西樓。見說宮妝高髻擁，司空卻是遨頭。五湖莫便具扁舟。玉堂紅蕊在，還勝百花洲。
臨江仙
作者：韓元吉
朝代：宋

記得年時離別夜，都門強半清秋。今年想望只鄰州。星連南極動，月滿大江流。芸閣老仙多妙語，雲階清夢曾遊。屐聲還認庾公樓。金波搖酒面，河影墮簾鉤。
自國清寺至石橋
作者：韓元吉
朝代：宋

出郭天氣陰，驅車日亭午。
漫漫山中雲，猶作衣上雨。
仙山八百里，勝槩隨步武。
稽首金地尊，棲心玉京侶。
浮空方廣寺，樓殿若可睹。
石梁瀉懸流，下有老蛟怒。
我來浄焚香，千花發茶乳。
擬訪林下仙，飛來但金羽。
自天封登華頂將自桐柏以歸土人謂之望海尖
作者：韓元吉
朝代：宋

連天松影轉崔嵬，夾道桃花迤邐開。
便覺胸中有東海，不知脚底是三台。
閒雲自作千峰雨，流水真成萬壑雷。
喚起吹笙王子晉，夜深乘月上瓊臺。
至日建德道中
作者：韓元吉
朝代：宋

聖皇初款帝中壇，羽檄交馳玉仗寒。
佳節又看當警急，勞生底用較悲懽。
腐儒憂國成千慮，强敵窺人詎一端。
夢想淮南風雪裏，可無消息報平安。
致政許侍郎挽詞二首·其一
作者：韓元吉
朝代：宋

海內循良政，高名實吏師。
銅符嘗五換，玉節更三持。
慷慨平戎策，雍容聖德詩。
甘泉僅持橐，功不負明時。
致政許侍郎挽詞二首·其二
作者：韓元吉
朝代：宋

蜀道煩司馬，宣城屈謝公。
風行萬里外，身老十年中。
厚德今疇繼，深知昔誤蒙。
佳城閟千載，雞酒恨何窮。
致政龍圖給事吳公挽詞二首·其一
作者：韓元吉
朝代：宋

風采儀三院，循良著六州。
譽高青瑣闥，名動紫雲樓。
經世餘閎議，興邦閟遠猷。
君王問黄髮，柱石可能留。
致政龍圖給事吳公挽詞二首·其二
作者：韓元吉
朝代：宋

勇退湖山地，心期白傅論。
仙風占蒼嶺，樂土並桃源。
壯節傳交舊，儒科付子孫。
脩齡纔八十，殄瘁只聲吞。
致政龍圖給事徐公挽詞二首·其一
作者：韓元吉
朝代：宋

磊落南州士，家聲二百年。
失身幾利吻，得路已華顛。
青瑣元虛位，黄扉久佇賢。
九原寧可作，東望益潸然。
致政龍圖給事徐公挽詞二首·其二
作者：韓元吉
朝代：宋

今代詢黄髮，臨雍缺盛儀。
久從曾釜樂，俄重鯉庭悲。
德履嗟如在，功名誤見期。
平生拄頤劍，聊掛墓門枝。
與蘇訓直約遊招隠寺·其一
作者：韓元吉
朝代：宋

十日春晴未放梅，籃輿端爲看山來。
路尋絕壑空流水，寺倚蒼巖只廢臺。
處士尚餘三畝宅，野僧合買萬松栽。
故知佳興難爲敗，上盡西峰眼界開。
與蘇訓直約遊招隠寺·其二
作者：韓元吉
朝代：宋

鼙鼓初歸塞上師，京江酒美勝年時。
春來逆旅真無事，身到名山合有詩。
石底於菟窮作穴，泉間科斗閙成池。
荒寒景色君休問，後日應懷此客隨。
航弟自廣潤省墳金華作二絕句送之·其一
作者：韓元吉
朝代：宋

族緒彫零不計年，戶曹一眷更蕭然。
恨無收斂冠巾計，送汝安心穩坐禪。
航弟自廣潤省墳金華作二絕句送之·其二
作者：韓元吉
朝代：宋

烏玄鵠白從來事，兔角龜毛本自無。
日用不知何許是，漫言實相與空虛。
范泉州挽詞二首·其一
作者：韓元吉
朝代：宋

淡墨標名早，飛騰僅石渠。
學傳外家藴，論合古人餘。
議本楓宸疏，評和相第書。
忠言與危行，青史未應虛。
范泉州挽詞二首·其二
作者：韓元吉
朝代：宋

玉節江南道，銅符海上州。
登車人自化，截鐙士爭留。
不作田園計，長懷世事憂。
秋風閉黄壤，誰爲子孫謀。
范良臣見過云有食粥之憂以斛米助之因得長句
作者：韓元吉
朝代：宋

捄饑豈復衛文子，闕食尚憐顔魯公。
定知啜粥可餬口，未至復疾號山芎。
東方千牘羨飽死，顔氏一瓢嗟屢空。
我家無錢但斛粟，與子共坐詩能窮。
菩薩蠻
作者：韓元吉
朝代：宋

春殘日日風和雨。煙江目斷春無處。山路有黃鸝。揹人相喚飛。解鞍宿酒醒。敧枕殘香冷。夢想小亭東。薔薇何似紅。
菩薩蠻
作者：韓元吉
朝代：宋

梧桐葉上秋蕭瑟。畫闌桂樹攢金碧。花底最風流。相逢不上樓。數枝添寶髻。滴滴香沾袂。杯到莫留殘。霧窗疑廣寒。
菩薩蠻
作者：韓元吉
朝代：宋

江南雪裡花如玉。風流越樣新裝束。恰恰縷金裳。濃燻百和香。分明籬菊豔。卻作妝梅面。無處奈君何。一枝春更多。
菩薩蠻
作者：韓元吉
朝代：宋

牆根新筍看成竹。青梅老盡櫻桃熟。幽牆幾多花。落紅成暮霞。閉門風又雨。只道春歸去。媚臉笑持杯。卻驚春思回。
菩薩蠻
作者：韓元吉
朝代：宋

薄雲卷雨涼成陣。雨晴陡覺荷香潤。波影澹寒星。水邊鐙火明。白蘋洲上路。幾度來還去。敧枕恨茫茫。笛聲依夜長。
菩薩蠻
作者：韓元吉
朝代：宋

詔書昨夜先春到。留公一共梅花笑。青瑣鳳凰池。十年歸已遲。靈溪霜後水。的的清無比。比似使君清。要知清更明。
葉丞相最高亭
作者：韓元吉
朝代：宋

丞相園林景物繁，花亭那更得躋攀。
平看溪上千尋木，不數城南萬疊山。
歌舞恍如銀漢外，笑談常在碧雲間。
醉酣欲問劉公客，百尺樓中亦汗顔。
葉夢錫丞相挽詞二首·其一
作者：韓元吉
朝代：宋

製邑騰嘉譽，升平遂一州。
雍容持從橐，慷慨動宸旒。
相業看調鼎，兵機久運籌。
勳庸元未究，湖海淚空流。
葉夢錫丞相挽詞二首·其二
作者：韓元吉
朝代：宋

味道蘇仙井，言歸鬢尚青。
僅周新甲子，還仰舊儀刑。
祕殿欣疏寵，華鐘待勒銘。
追隨樽酒地，愁絕最高亭。
葉少保挽詞六首·其一
作者：韓元吉
朝代：宋

奧學餘家法，宏材邁古風。
剸煩樽俎上，禦侮笑談中。
勳業中興殿，規模大駕宮。
哀聞父老泣，遺愛六州同。
葉少保挽詞六首·其三
作者：韓元吉
朝代：宋

宦達平生早，高年及引歸。
安車榮絳節，黄髮遽衰衣。
未致生芻奠，俄驚薤露晞。
孝心天地惻，相望兩靈幃。
葉少保挽詞六首·其二
作者：韓元吉
朝代：宋

望實諸公右，文章百代師。
匡時存詔令，謀國見丞疑。
易識悲麟意，難追吐鳳辭。
門生滿天下，誰繼蔡邕碑。
葉少保挽詞六首·其五
作者：韓元吉
朝代：宋

翰墨通家舊，吁嗟大父時。
追隨千里駕，酬唱百篇詩。
小器慚非遠，孤童誤見奇。
慇懃授簡意，敢負昔年期。
葉少保挽詞六首·其六
作者：韓元吉
朝代：宋

憶罷儀曹試，登門語更親。
故懷如昨日，一醉賞餘春。
佳句猶霑墨，遺編竟掩塵。
烟雲變朝暮，感慨獨傷神。
葉少保挽詞六首·其四
作者：韓元吉
朝代：宋

精舍湖山外，天開萬石林。
五車娛晚歲，一壑遂初心。
激水穿巖竇，栽花繞澗陰。
佳名端不朽，揮淚記登臨。
蓬瀛臺
作者：韓元吉
朝代：宋

雨餘天宇澹澄瀛，及此秋郊一日晴。
軒蓋翩翩度林影，笙簫隠隠雜溪聲。
風隨廣席歌呼轉，雲滿高臺步武生。
記取今年作重九，丹崖絕壑是神清。
薄倖
作者：韓元吉
朝代：宋

送君南浦。對煙柳、青青萬縷。更滿眼、殘紅吹盡，葉底黃鸝自語。甚動人、多少離情，樓頭水闊山無數。記竹裡題詩，花邊載酒，魂斷江干春暮。都莫問、功名事，白髮漸、星星如許。任雞鳴起舞，鄉關何在，憑高目盡孤鴻去。漫留君住。趁酴醿香暖，持杯且醉瑤臺露。相思記取，愁絕西窗夜雨。
虞美人
作者：韓元吉
朝代：宋

煙霄脈脈停機杼。雙鵲飛來語。踏歌聲轉玉鉤斜。好是滿天風露、一池花。離多會少從來有。不似人間久。歡情誰道隔年遲。須信仙家日月、未多時。
虞美人
作者：韓元吉
朝代：宋

登臨自古騷人事。慘慄天涯意。金華峰頂做重陽。月地千尋風裡、萬枝香。相君攜客相應記。幾處容狂醉。雙溪明月亂山青。飛夢時時猶在、最高亭。
虞美人
作者：韓元吉
朝代：宋

西風斜日蘭皋路。碧嶂連紅樹。天公也有惜君行。小雨霏霏特地、不成晴。滿城桃李春來處。我老君宜住。莫驚華髮笑相扶。記取他年同姓、兩尚書。
虞美人
作者：韓元吉
朝代：宋

詔書昨夜催春到。綠野花爭早。幾枝先見海棠開。全勝隴頭衝雪、寄江梅。破寒滴滴嬌如醉。不比春饒睡。萬紅千紫莫嫌遲。看取滿城花送、袞衣歸。
蠟梅二首·其一
作者：韓元吉
朝代：宋

白璧黄金取意裁，極知變態自江梅。
風流一樣香仍好，共趁春前臘後開。
蠟梅二首·其二
作者：韓元吉
朝代：宋

未愜籬東染御黄，天香特地剪蜂房。
應憐雪裏昭君怨，洗盡鉛華試佛粧。
行汴渠中
作者：韓元吉
朝代：宋

東海桑田未可期，隋河高岸已鋤犁。
樓船錦纜知無地，枯柳黄塵但古隄。
西江月
作者：韓元吉
朝代：宋

一度難逢佳節，今年兩度重陽。菊花猶折御衣黃。莫惜危亭更上。況有飛觴灩玉，從教醉帽吹香。興來相與共清狂。頻把新詞細唱。
西江月
作者：韓元吉
朝代：宋

山路冥冥雨暗，溪橋陣陣花飛。一年寂寂又春歸。白髮自驚塵世。不惜障泥渡水，且尋團扇題詩。杜鵑休繞暮煙啼。我欲風前重醉。
西湖絕句戲題·其一
作者：韓元吉
朝代：宋

淺白深紅幾樹花，波光浮動竹交斜。
怪來詩思清人骨，知是西湖處士家。
西湖絕句戲題·其三
作者：韓元吉
朝代：宋

人道西湖一曲屏，只應真色畫難成。
柳隄竹塢無窮意，更著荷花百媚生。
西湖絕句戲題·其二
作者：韓元吉
朝代：宋

流水當階山對門，擬尋茅屋住荒村。
誰憐九里松間路，猶有人間市井喧。
觀蓮
作者：韓元吉
朝代：宋

廣寒仙子衣作裳，夜從宓妃款英皇。
朝游洛浦暮瀟湘，紅粧翠羽森成行。
仙姿不作時世妝，或凝朝霞豔秋霜。
臨流顧影濯滄浪，游魚屬玉雙鴛鴦。
長庚北斗相低昂，笑中如花語如香。
徘徊醉著清漏長，炯然開奩照湖光。
湖風吹水洒面凉，明珠落佩千鳴璫。
碧筩宛宛中可觴，爲君行歌酌天漿。
瑶池玉井遥相望，歸舟浮空月茫茫。
記建安大水
作者：韓元吉
朝代：宋

孤城雨脚暮雲平，不覺魚龍自滿庭。
托命已甘同木偶，置身端亦似羸瓶。
浮家却羨鴟夷子，弄月常憂太白星。
當日乘槎便仙去，故人應罪曲江靈。
訪吳元鼎如村五首·其一
作者：韓元吉
朝代：宋

野竹漫山水漫門，未離城市却如村。
何須更問柴桑陌，三徑雖寒菊尚存。
訪吳元鼎如村五首·其三
作者：韓元吉
朝代：宋

經旬泥潦路難乾，煙裊長林雨暗山。
常笑詩人愁屋漏，却思寒士與千間。
訪吳元鼎如村五首·其二
作者：韓元吉
朝代：宋

我住城南君在西，柴門草長與人齊。
不妨共踏溪津路，日日雲山入杖藜。
訪吳元鼎如村五首·其五
作者：韓元吉
朝代：宋

我生甲子幸君同，君自臞仙我禿翁。
要拍銅鞮論歲月，莫嫌相對只詩窮。
訪吳元鼎如村五首·其四
作者：韓元吉
朝代：宋

昔年曾歎馬相如，才氣飄飄賦子虛。
未怪家貧徒四壁，先生四壁僦人居。
詠晴
作者：韓元吉
朝代：宋

愁眼東西萬里情，山雲斜度水風清。
客行歲晚忽春盡，看到枯林綠葉成。
謝陳秀才送詩
作者：韓元吉
朝代：宋

偶因借得官書讀，小札于君一向疏。
忽寄江湖詩百紙，梅花擔上雪晴初。
護國寺次前婺州韵
作者：韓元吉
朝代：宋

雙蛾渺雲端，流水但空谷。
尚喜雲外山，娟娟作眉綠。
佳人不可見，夜半風滿竹。
竹聲入清夢，夜客慰孤宿。
山中富蘭若，欲往寧畏獨。
老僧亦知人，逢場共竿木。
林芳得清心，幽澗供濯足。
便可賦歸歟，簞瓢勝鼎肉。
讀周瑜傳
作者：韓元吉
朝代：宋

年來三十過平頭，笑却周郎却自羞。
但得小喬歌一曲，未須辛苦向荆州。
豅豁巖
作者：韓元吉
朝代：宋

蒼崖兩分張，絕壁千丈起。
溪流忽奔注，萬石相披靡。
跳波作驚雷，跬步清見底。
攀藤上巉巖，却立半空裏。
幾年天師廟，欄柱岌無址。
幽禽答遠響，山花亂紅蘤。
我來不知疲，危棧劣容屣。
同僚具壺觴，脚軟正須此。
塵埃得遐矚，真賞契心耳。
只應潭中龍，見客亦驚喜。
豐樂樓
作者：韓元吉
朝代：宋

今歲西湖上，經行始此迴。
輕烟認花柳，細雨識樓臺。
春半已多日，官閒能自來。
情知欠樽酒，倚杖且徘徊。
賀子忱抱膝庵二首·其一
作者：韓元吉
朝代：宋

紫橐光華穩致身，會看功業上麒麟。
丈人久悞人間世，莫忘他年蕙帳春。
賀子忱抱膝庵二首·其二
作者：韓元吉
朝代：宋

紅覆薰籠錦不如，萬株相倚占春餘。
小窗睡足花陰裏，何似天香下玉除。
賀聖朝
作者：韓元吉
朝代：宋

斜陽只向花梢駐。似愁君西去。清歌也便做陽關，更朝來風雨。佳人莫道，一杯須近，總眉峰偷聚。明年歸詔上鸞臺，記別離難處。
賞心亭
作者：韓元吉
朝代：宋

北風吹雨冷如秋，更上江干百尺樓。
瓊樹佳人閉黄壤，石城華屋變滄洲。
三峰已覺蓬萊近，二水真成汗漫遊。
六代風光幾人物，不妨擁鼻向南州。
赴信幕寄子雲叔㬇及同寺·其一
作者：韓元吉
朝代：宋

田園未辦各身謀，兄弟今成迭去留。
游宦三年方啟足，寄書千字又從頭。
白雲不定山容晚，碧水無窮樹色秋。
回首寺橋同社客，想因明月話離愁。
赴信幕寄子雲叔㬇及同寺·其二
作者：韓元吉
朝代：宋

謝三船上醉同歸，黄四花邊手屢携。
巷裏何曾異南北，屋頭還復記東西。
一杯相屬情猶在，千里分飛意自迷。
堂下秋來足萱草，定傾家釀飫黄雞。
趙仲縝梅川
作者：韓元吉
朝代：宋

堂前面羣山，堂下俯流水。
揚雄一區宅，歲晚何在此。
將無山水佳，更爲風物美。
城隅三家渡，華屋照清泚。
舉手招梅仙，低頭叫陸子。
前松後梧竹，左桂右蘭芷。
江花漾茶甌，巖樹排棐几。
客來索無有，樽酒間圖史。
不作隠士廬，合號君子里。
吾人天潢秀，時至當决起。
飽餐南嶽芋，閒曳東郭履。
山名不負儂，因之得名字。
彈冠可前卜，問舍真早計。
笑殺陶淵明，酒資良未遂。
跋北齊校書圖
作者：韓元吉
朝代：宋

高齊校讎誰作圖，一時紬書亦名儒。
網羅卷軸三千餘，俗儒非真類迂愚。
雌黄是正定不無，虛文末學徒區區。
豈識治道通唐虞，文林高館希石渠。
後來御覽嗟何書，修文偃武事益誣。
轉頭鄴城已丘墟，峨冠廣袖長眉鬚。
丹書寫此猶不渝，高鬟侍女曳紅裾。
兩騅帕鞍立奚奴，罷琴涉筆傾酒壺。
蘭臺供擬信樂歟，不知畫手安用摹。
無乃逞巧聊自娛，千年視之一欷歔。
君不見文皇學士十八人，謀猷事業皆功臣。
瀛洲舊圖應更真，諸君尋觀爲拂塵。
送中甫兄之淮南·其一
作者：韓元吉
朝代：宋

憶昔湖陰道，邊聲日夜聞。
遠峰明積雪，疊鼓墮層雲。
未歎河山異，常憂玉石焚。
三年真一夢，相見且論文。
送中甫兄之淮南·其二
作者：韓元吉
朝代：宋

老惜親朋別，貧知客寓愁。
青燈耿遥夜，濁酒對窮秋。
寒日催征騎，新霜倚縣樓。
因君問淝水，莫渡北來舟。
送元修歸廣東
作者：韓元吉
朝代：宋

十年門戶苦彫零，屈指天涯幾弟兄。
羈旅可堪懷世事，典型誰與振家聲。
驚心朔岸秋風急，極目南溟瘴霧橫。
好過貪泉未應酌，少年游宦要冰清。
送呂令防赴海門宰·其一
作者：韓元吉
朝代：宋

五斗由來豈療貧，尚應拄笏對秋雲。
未嗟薄宦來還去，但覺頻年我送君。
舍北水生思共賞，淮南米賤好相聞。
白魚青笋平生事，愁絕江寒雁影分。
送呂令防赴海門宰·其二
作者：韓元吉
朝代：宋

野閣山扉舊卜鄰，竹陰花徑每情親。
舉觴契闊又千里，同社淒涼無幾人。
濯濯未妨如月柳，悠悠真不奈風塵。
海門應去蓬萊近，我欲乘桴試問津。
送周承勛赴荆南幕
作者：韓元吉
朝代：宋

周南留滯幾年餘，筆力追還兩漢初。
無地寘君羣玉府，因人貽我萬金書。
未嗟王粲依油幕，聊喜安仁奉板輿。
夢想風帆轉平楚，眼明江樹綠扶疏。
送子雲五首·其一
作者：韓元吉
朝代：宋

四海雙兄弟，南來幾別離。
未成春草夢，先動白雲思。
涕淚三年隔，風塵數月期。
生涯奔走裏，卜築定何時。
送子雲五首·其三
作者：韓元吉
朝代：宋

楚國富山水，衡湘千里餘。
人皆思太傅，我獨念三閭。
貧賤真勞矣，功名果命歟。
官閒道林寺，洗眼卧看書。
送子雲五首·其二
作者：韓元吉
朝代：宋

薄宦何堪遠，兄今奉板輿。
貓頭供美筍，玉板薦嘉魚。
川陸徐行李，暄寒慎起居。
會因回雁足，時一問何如。
送子雲五首·其五
作者：韓元吉
朝代：宋

水闊湖南道，春深可當遊。
鳥聲喧綠樹，花影趁行舟。
短袖那容舞，良疇不易謀。
有親垂白髮，斂板未應羞。
送子雲五首·其四
作者：韓元吉
朝代：宋

別意能淒楚，驪駒且緩聽。
百年三過一，萬事醉還醒。
策馬身猶健，看山眼倍青。
東風有底憾，吹柳暗長亭。
送孟婿植還臨川
作者：韓元吉
朝代：宋

西風同泛婺江船，倒指光陰六換年。
秋色又看梧葉老，離懷還對菊花前。
塵埃左宦空搔首，功業青雲更著鞭。
兒女關情易來往，一樽臨路亦悽然。
送張仲良二首·其一
作者：韓元吉
朝代：宋

客裏親朋別，詩成倍黯然。
春風動花柳，歸路繞雲煙。
共絕過門盜，俱無使鬼錢。
生涯知底許，消息幸頻傳。
送張仲良二首·其二
作者：韓元吉
朝代：宋

氣概青雲上，聲華碧海邊。
交遊俱得譽，伯仲總能賢。
幕府寧淹薄，諸公肯薦延。
功名第遲速，强飯且加鞭。
送張幾仲知泰州
作者：韓元吉
朝代：宋

紫橐甘泉不願留，虎符聊試海邊州。
長城底用騎圍鐵，下瀨直須船有樓。
草木已應知世望，江山好在得詩流。
春風桃李西溪路，宣室歸來尚黑頭。
送施徽州二首·其一
作者：韓元吉
朝代：宋

御史英名世罕儔，峨冠聊復漸承流。
治功要自先馮翊，大惠何妨始歙州。
野媼定知還去虎，山民從此罷賫牛。
百年善政須公繼，尺一書頒願少留。
送施徽州二首·其二
作者：韓元吉
朝代：宋

江出新安見底清，黄山高勢碧崢嶸。
袴襦會遣民皆有，枹鼓懸應夜不鳴。
蠟屐未須懷別墅，虎符今喜得名城。
他時一榻容徐穉，端共輿人樂政成。
送朱元晦
作者：韓元吉
朝代：宋

前年恨君不肯來，今年惜君不肯住。
朝廷多事四十年，愚智由來各千慮。
君來正值求言日，三策直前真諫疏。
詆訶百事推聖學，請復國讎施一怒。
天高聽遠語不酬，袖手翩然尋故步。
我知君是諫諍才，主上聰明得無悞。
一紙底用教鶡冠，百戰應當啟戎輅。
江山千里正風雪，歲月崢嶸倏將暮。
有田可耕屋蓋頭，君計未疏吾亦去。
君歸爲謝武夷君，白馬摇鞭定何處。
送李子永赴調改秩
作者：韓元吉
朝代：宋

逸驥騫騰十二閑，追風那復駐轅間。
向來官況誠留滯，此去詩情記往還。
會課未妨更美秩，趣班聊喜近天顔。
割鷄莫費千牛刃，奏賦金門入道山。
送李直剛鹽官縣尉
作者：韓元吉
朝代：宋

蚤接君家大父遊，迺翁幕府尚淹留。
文華遂見諸郎秀，名宦懸知異日優。
朝雨拍溪梅正熟，晴雲烘路麥初秋。
渭南自昔多賢尉，官近長安不用愁。
送杜少卿起萃知遂寧府以高名千古重如山爲韵七首·其一
作者：韓元吉
朝代：宋

男兒生世間，身名要俱高。
苟不得其所，富貴輕鴻毛。
古來獻言士，忠嘉極夔臯。
尚友千載餘，斯心豈徒勞。
送杜少卿起萃知遂寧府以高名千古重如山爲韵七首·其七
作者：韓元吉
朝代：宋

征帆轉吳楚，涉江指岷山。
富貴歸故鄉，昔人以爲難。
大府固可樂，高風亦難攀。
豈必待政成，甘泉行賜環。
送杜少卿起萃知遂寧府以高名千古重如山爲韵七首·其三
作者：韓元吉
朝代：宋

國朝御史府，一代名多傳。
暫退或久庸，始愚亦終賢。
得失安足論，俯仰歲已遷。
但存愛君心，豈憂時命邅。
送杜少卿起萃知遂寧府以高名千古重如山爲韵七首·其二
作者：韓元吉
朝代：宋

十年天壤間，久矣聞公名。
詞華少陵系，臭味修水甥。
一著獬廌冠，讜論驚縱橫。
九卿固美秩，不如偃專城。
送杜少卿起萃知遂寧府以高名千古重如山爲韵七首·其五
作者：韓元吉
朝代：宋

靈旂出江淮，犀甲下秦隴。
天聲斃狂酋，百戰有餘勇。
手斂權貴避，膽落將士愯。
誰歟任司直，用舍繫輕重。
送杜少卿起萃知遂寧府以高名千古重如山爲韵七首·其六
作者：韓元吉
朝代：宋

西京蜀都望，淵雲暨相如。
節誼知不足，文章焉取餘。
凜然見風采，吾非斯人徒。
峨峨眉山陽，不但聞三蘇。
送杜少卿起萃知遂寧府以高名千古重如山爲韵七首·其四
作者：韓元吉
朝代：宋

厚味得無毒，良藥信多苦。
毒留患滋生，苦過疾自愈。
吾君堯舜資，事業方復古。
公行幸遲遲，去國猶去魯。
送梁士衡歸餘杭·其一
作者：韓元吉
朝代：宋

一水分他縣，音書近可傳。
飄零俱北客，憔悴各中年。
破屋春風裏，扁舟夜雪前。
故人逢短簿，爲話意茫然。
送梁士衡歸餘杭·其二
作者：韓元吉
朝代：宋

古寺荒山曲，相過日自宜。
插花狂墮幘，折屐醉爭棋。
世事關情懶，風光逐意移。
歲寒冰斷港，君去復何之。
送楊安止罷信幕赴調
作者：韓元吉
朝代：宋

後生仰前輩，今世思古人。
豈重歲月久，所懷風俗淳。
昔我家閩中，龜山實其鄰。
出門尚羣盜，欲往志不伸。
相從朋舊間，得語盡可珍。
俯仰今幾何，遺編半埃塵。
白頭入幕府，始與夫子親。
夫子龜山裔，麕䴥見祥麟。
晚同柱後史，無心問平津。
典刑在眉睫，溫然異羣倫。
向來簿領中，挾書聽諄諄。
豈不開我塞，異聞此其真。
亦或舉樽酒，笑談忘賤貧。
同僚各分散，世事日以新。
遥憐鄭公鄉，俎豆猶莘莘。
彈冠定不苟，家庭有書紳。
道學固未泯，吾謀復誰陳。
尚想金馬門，西湖醉餘春。
送沈信臣赴試南宮五首·其一
作者：韓元吉
朝代：宋

山城寒陟夜飛霜，楓葉青紅带夕陽。
夾道梅花有春色，不妨衝雪到錢塘。
送沈信臣赴試南宮五首·其三
作者：韓元吉
朝代：宋

共踏槐花記昔年，一彎新月夜移船。
君行爲問靈泉水，夢到松林石壁前。
送沈信臣赴試南宮五首·其二
作者：韓元吉
朝代：宋

僕射吳興自世家，迺翁勳業著金華。
似聞玉座詢名字，會伏青蒲掌白麻。
送沈信臣赴試南宮五首·其五
作者：韓元吉
朝代：宋

吾謀不用可無人，小技文章亦有神。
一第區區兒戲耳，請君折取桂爲薪。
送沈信臣赴試南宮五首·其四
作者：韓元吉
朝代：宋

漫仕雖同官事殊，故人來往未全疏。
因君時一論文字，難我窮年困簿書。
送沈千里教授邵陽
作者：韓元吉
朝代：宋

縠紋江畔得君詩，俊逸清新字字奇。
一笑偶成歸妹約，幾年還見外孫辭。
橫經絳帳地雖遠，給劄金門天未遲。
痛飲離騷吾事爾，湘山風物與春期。
送沈駒甫
作者：韓元吉
朝代：宋

官曹邂逅得情親，一賦松齋遂絕塵。
天祿校書元有路，甘泉第頌可無人。
江山興味不知老，芋栗生涯未覺貧。
我欲邀君寺南住，春風聊與杏花鄰。
送湯丞相帥會稽·其一
作者：韓元吉
朝代：宋

淮岸春來罷夕烽，君王奏凱大明宮。
守關豈但勤蕭相，分陝猶宜屈召公。
綵綬不妨龍衮貴，錦衣真與故鄉同。
政成更上平戎略，歸作麒麟第一功。
送湯丞相帥會稽·其三
作者：韓元吉
朝代：宋

疇昔追風幸執鞭，詞場好在筆如椽。
十年睎驥猶瞠若，晚歲登龍未偶然。
下客陽春驚白雪，何人綠水近紅蓮。
尚應九里蒙河潤，他日一天今二天。
送湯丞相帥會稽·其二
作者：韓元吉
朝代：宋

翰墨英名多士先，經綸長策萬方傳。
久知燕許文章大，要自臯夔事業賢。
曲水蘭亭脩竹外，都門祖帳百花前。
去天尺五調元舊，肯使邦人借一年。
送湯朝美還金壇
作者：韓元吉
朝代：宋

騰駒輕卧駝，野蔓欺落木。
舉頭便干霄，春至亦重綠。
人生百年內，萬事紛過目。
得爲蠖步伸，失作蠵頸縮。
古來曠達士，一視等蠻觸。
功名本時命，用舍豈榮辱。
湯公涉南荒，歲月猶轉轂。
幾年卧新州，寧肯事雞卜。
身安一瓢飲，志大五車讀。
朅來靈山隈，跫然慰虛谷。
濯足山下泉，愛我泉上竹。
相從一長笑，忍效阮生哭。
胸中經濟略，欲語動驚俗。
誰知天意回，歸棹如許速。
春風正浩蕩，江水清可掬。
海濤拍千峰，挂席下浮玉。
遥欣倚門念，三徑歡僮僕。
送君得無恨，我步嗟局促。
要看萬里途，更試參雲足。
家山幸毋留，吾皇思陳牘。
送溫伯玉二首·其一
作者：韓元吉
朝代：宋

楚尾還重九，荒園菊半花。
因君向姑孰，使我墜烏紗。
更度千秋嶺，休尋萬里沙。
壯年豪氣在，途路莫興嗟。
送溫伯玉二首·其二
作者：韓元吉
朝代：宋

牛渚青山路，衰遲舊往來。
西風動黄葉，朔雪記寒梅。
戍鼓邊城近，樓船猛士催。
然犀不用照，拔劍憶澹臺。
送漳赴分寧尉
作者：韓元吉
朝代：宋

挾筴度春水，絮飛花易闌。
吾衰聊玩世，子壯且勤官。
雨後半篙綠，風生孤棹寒。
慇懃酌雙井，爲試茗芽看。
送潘元夙教授欽州
作者：韓元吉
朝代：宋

文筆超然自不羣，胸中韜略未全陳。
詎應遠致嶺南士，會見來清塞北塵。
桂海接天聊縱目，火雲堆露正關身。
元戎在昔同科彥，一鶚飛書上紫宸。
送澤赴新塗尉
作者：韓元吉
朝代：宋

少年薄宦幾東西，送汝臨岐意尚迷。
作尉未嗟官職小，致身當與古人齊。
短篷載雪看梅蘂，古驛衝風信馬蹄。
爾父漸衰吾已老，寄書時一到南溪。
送王德和赴調改秩
作者：韓元吉
朝代：宋

樽酒盤蔬語夜闌，三年猶得幾追歡。
海棠半折春方好，楊柳都青社正寒。
籌畫定應瞻武帳，文華端合侍金鑾。
割鷄底用磨天刃，遲日湖山滿意看。
送葉夢錫赴荆南
作者：韓元吉
朝代：宋

南郡開邊古上流，君王側席用嘉謀。
壯懷何止入雲夢，雄略行看半九州。
風勁鼓聲連岸動，雪晴江影與天浮。
一樽莫作新亭語，勳業歸庸尚黑頭。
送蘇季真赴湖北憲司屬官
作者：韓元吉
朝代：宋

憶昔聞君未相識，春雨繫船吳市側。
逆風白浪不成行，坐聽親朋談歷歷。
豈意飄零晚相見，俱捧江東從事檄。
拙鳩未省厭榆枌，威鳳誰令安枳棘。
今年喜君若有遇，去我還爲遠行役。
一樽忍話故園事，童穉吁嗟髮今白。
君家聲名塞宇宙，翰墨縱橫富奇策。
未容世職踐明光，聊佐輶車司郡國。
衡山洞庭忽在眼，禹牒黄車有遺跡。
詩成不用弔靈均，爲訪桃花招隠客。
送許侍郎知宣州
作者：韓元吉
朝代：宋

我公名滿東西川，一持使節幾十年。
橋經萬里坂九折，兒童學語知公賢。
上皇詔下嗟見晚，歸來荷橐趨甘泉。
平生所學欲盡試，新語僅奏囊中篇。
兩淮破碎頼整理，百工蠱敝資鑱鎸。
念公雖老猷自壯，何謂宜去請益堅。
玉音三諭不可挽，一麾且復臨江壖。
宣城景物今更妍，木瓜如瓠栗如拳。
敬亭山下躡遊屐，疊嶂樓中呼酒船。
謝公已往詩句在，公有妙語真齊肩。
却招李白弔杜牧，收攬風月酬雲煙。
中原未復敵未滅，政成請公須著鞭。
吾君有意詢黄髮，廟堂之謀當萬全。
送諒弟丞邵陽
作者：韓元吉
朝代：宋

春水生南澗，吾衰久索居。
三年還作別，數字且頻書。
文史差無負，田園慨未餘。
常存愛民意，門戶有權輿。
送趙任卿蕪湖丞
作者：韓元吉
朝代：宋

青山照濡須，江駛不可渡。
當年黄鬚兒，跨馬識其處。
奸雄有遺跡，草木尚西顧。
孤城千家邑，政爾橫故戍。
翩翩佳公子，儒雅稱風度。
金門向蓬萊，曾未試闊步。
疇令一官卑，僅乃高尉簿。
得非多言窮，定坐能詩故。
相從十年間，了不見喜怒。
千金第深韞，至寶可輕付。
江山落君手，判斷得佳句。
誰歟招得仙，我欲起謝傅。
似聞王師出，鼙鼓近營駐。
老生固常談，愚者亦千慮。
一樽別時酒，且用慰遲暮。
去去無久留，功名有夷路。
送趙蕃辰州司理
作者：韓元吉
朝代：宋

故家零落眼中稀，歲月崢嶸踏路岐。
詩解窮人君莫恨，錢能使鬼我方知。
片言折獄非無日，談笑封侯會有時。
一上梅山弔槃瓠，賸題佳句寫幽思。
送郭誠思歸華下
作者：韓元吉
朝代：宋

忘懷物外且如愚，何事勞精據槁梧。
以馬喻馬即非馬，數輿無輿方得輿。
莫執斧斤過櫟社，懶施几席向蘧廬。
好歸玉秀峰前座，閑看晴雲自卷舒。
送陳天與知徽州
作者：韓元吉
朝代：宋

臺閣英名二十年，卜居那得便林泉。
履聲舊振星辰上，諫墨猶存雨露邊。
欲考治功三府近，且施惠政一州先。
黄山看盡須黄閣，六月天池更著鞭。
送陸務觀得倅鎮江還越·其一
作者：韓元吉
朝代：宋

高文不試紫雲樓，猶得聲名動九州。
金馬漸登難避世，蓬萊已近却迴舟。
燒城赤口知何事，許國丹心惜未酬。
歸卧鏡湖聊洗眼，雨餘萬壑正爭流。
送陸務觀得倅鎮江還越·其二
作者：韓元吉
朝代：宋

前年邊馬飲江水，烽火瓜州一水間。
正使樓船多戰士，要須京峴作重關。
平戎得路可橫槊，佐郡經時應賜環。
把酒賦詩甘露寺，眼中那更有金山。
送陸務觀福建提倉
作者：韓元吉
朝代：宋

觥船相對百分空，京口追隨一夢中。
落紙雲烟君似舊，盈巾霜雪我成翁。
春來茗葉還爭白，臘近梅梢儘破紅。
領略溪山須妙語，少迂使節上凌風。
送韓子師守婺州
作者：韓元吉
朝代：宋

功名相望十年前，白首官曹僅接聯。
良玉要須更九火，明珠那得閟重泉。
清風遂作雙溪詠，老手懸知劇郡便。
奏課不妨聊第一，歸來更著祖生鞭。
送馬莊甫攝幕鄱陽用趙文鼎韵
作者：韓元吉
朝代：宋

杖策衝寒不作難，弓刀結束笑談間。
便從幕府清民訟，已佐戎車靖蜑蠻。
風雪幸無千里路，江湖纔隔數重山。
荆南桃李新開徑，屈指春融及早還。
送龐祐甫五首·其一
作者：韓元吉
朝代：宋

燕鴻望南飛，春至還北去。
託食波浪中，瀟湘幾回渡。
送龐祐甫五首·其三
作者：韓元吉
朝代：宋

濯濯機中絲，粲粲錦繡段。
自非同心人，千金孰肯換。
送龐祐甫五首·其二
作者：韓元吉
朝代：宋

遊子思故鄉，天涯兩相逢。
時平甘卹緯，定交各塗窮。
送龐祐甫五首·其五
作者：韓元吉
朝代：宋

中宵櫂謳發，菰蒲翳明月。
月黑君忽行，恐墮蛟龍窟。
送龐祐甫五首·其四
作者：韓元吉
朝代：宋

江湖多青山，舟楫長往還。
山色難送客，不如住山間。
逢人
作者：韓元吉
朝代：宋

逢人似相識，初不辨名字。
折腰致寒暄，但道久暌異。
歸來省眉目，彷彿猶夢寐。
自非知心交，君輩定難記。
將無半面別，正恐呼聲似。
中年況多忘，錯認固無意。
典刑要深思，摸索豈難事。
尚想睢陽公，一見了奴隸。
連日得雜花數株藝之池亭感而有作
作者：韓元吉
朝代：宋

七十已過半，所向意不如。
一官計大州，僕僕畏簡書。
酒薄不可醉，歌舞見已疏。
亦有淡生活，詩成自相紓。
池面數尺地，荆棘試翦除。
爲覓桃李花，養根待春初。
日暮公事已，呼童細耘鋤。
稍稍浄朽壤，依依列荒墟。
歲月能幾何，坐見紅綺舒。
更須土脈動，藝柳分芙蕖。
賞心固難事，寓目良有餘。
即此且痛飲，三年冀安居。
勿言傳舍耳，吾生亦蘧廬。
苟無名利著，朝市均樵漁。
遊鹿田寺
作者：韓元吉
朝代：宋

路轉崔嵬第一峰，兩仙迎我度空濛。
不知屨躡青霄上，但覺身行紺霧中。
隴麥正隨高下綠，山花猶作淺深紅。
極知靈運真任守，蠟屐穿林興未窮。
過松江寄務觀五首·其一
作者：韓元吉
朝代：宋

四海習鑿齒，雲間陸士龍。
酒狂須一石，文好自三冬。
風水客愁遠，烟花春事濃。
還將枕流耳，來聽景陽鐘。
過松江寄務觀五首·其三
作者：韓元吉
朝代：宋

一別未十日，舉頭楊柳黄。
蜂來知酒美，梅度覺船香。
岸幘春容好，翻書晝景長。
無人共談麈，自酌引壺觴。
過松江寄務觀五首·其二
作者：韓元吉
朝代：宋

風浪白如屋，垂虹烟靄間。
清心太湖水，滿眼洞庭山。
放鶴迎人舞，飛鷗伴我閒。
是中有佳句，詩思未容慳。
過松江寄務觀五首·其五
作者：韓元吉
朝代：宋

並舍盡垂柳，出簷多好花。
獨尋江岸路，靜愛野人家。
水暖分魚子，沙晴蹙荻芽。
放歌吾亦醉，漁戶即生涯。
過松江寄務觀五首·其四
作者：韓元吉
朝代：宋

湖岸見亭館，誰家長鎖門。
主人寧好事，淥水但名園。
借我安茅屋，容君共酒樽。
風波正奔走，獨立望江村。
過武夷
作者：韓元吉
朝代：宋

不到仙山二十年，道人雙鬢亦皤然。
却看翠嶺千尋石，又汎清溪九曲船。
目極已高聊自喜，身輕欲上可無緣。
只應猿鶴遥相認，笑我歸耕未有田。
過芙蓉對鏡嶺
作者：韓元吉
朝代：宋

世事日千變，勞生憂患多。
誰知度炎熱，正爾陟嵯峨。
峰矗蓮初綻，崖枯鏡未磨。
江東茲絕險，歎我兩經過。
過趙仲縝
作者：韓元吉
朝代：宋

山下清溪溪上亭，竹陰芳徑眼增明。
已知數日逢寒食，賸喜今朝作好晴。
酒美故應容客醉，歌長不自覺詩成。
春深準擬多行樂，却作花前送我行。
過龐祐甫
作者：韓元吉
朝代：宋

半畝方園水到門，地偏人靜恰如村。
聲名不用卿王衍，文字真能僕屈原。
舉世知君如我少，平生學道欲誰論。
何時共結柴桑社，籬下秋來菊正繁。
道中遇停郊祀詔書
作者：韓元吉
朝代：宋

丹詔西來急，沿淮次第知。
應嗟饗帝日，却作視師期。
士苦三年戍，人懷四郡悲。
平戎可無策，帷幄定誰咨。
遠遊十首·其一
作者：韓元吉
朝代：宋

我行蓬萊巔，俛首見月窟。
誰言滄海深，涉之不濡襪。
頺波驚魚龍，起舞相蕩潏。
衆真爲一笑，黄霧生絳闕。
獨乘風中天，蹙踏波上月。
遠遊十首·其一〇
作者：韓元吉
朝代：宋

呼吸爲陰陽，動靜乃天地。
猶然一身間，至理無弗備。
蒼龍駕白虎，晝夜分六氣。
坎離會精神，否泰本仁義。
吾師不吾欺，持以御一世。
遠遊十首·其七
作者：韓元吉
朝代：宋

崑崙九萬里，磅礴天地根。
其下有玄圃，茲惟衆仙門。
翩然兩白鶴，道我前飛翻。
問津牽牛星，濯足洪河源。
九關幸方闢，乘之遊紫垣。
遠遊十首·其三
作者：韓元吉
朝代：宋

雷出九地底，化爲萬鼓鼙。
豕首柄石斧，剨然四海馳。
夔魖與罔象，辟除靡有遺。
無私乃帝令，風雨多隨之。
苟能仆夷伯，何怨兒女爲。
遠遊十首·其九
作者：韓元吉
朝代：宋

生死一大夢，夢覺誰當分。
夢中既不了，雖覺何足云。
天光發吾宇，澹然無朝曛。
至樂不外假，至貴斯無文。
求仙與學佛，舉世徒紛紛。
遠遊十首·其二
作者：韓元吉
朝代：宋

東隅有神人，被髮兩目丹。
手擎扶桑枝，騰光射乾坤。
朱鳥爲前驅，火龍駕後軒。
祝融不敢瞬，衛以千炎官。
誓當掃霜霰，九宇常不寒。
遠遊十首·其五
作者：韓元吉
朝代：宋

大鈞轉一氣，急轂無停轅。
是非與生死，膠擾于其間。
朝昏互變滅，倏已千萬年。
豈知達道人，直作須臾觀。
天地本無物，置之奚足言。
遠遊十首·其八
作者：韓元吉
朝代：宋

巨軸載厚地，沈沈惟九幽。
日月所不燭，鬼神或拘囚。
負臣與支祁，亦爲舜禹憂。
靦彼世上兒，對面行奸偷。
國章幸可脫，天刑此焉投。
遠遊十首·其六
作者：韓元吉
朝代：宋

海水赴大壑，雷奔墮空虛。
火輪煽金剛，蕩然爲尾閭。
一闔復一闢，乾坤猶戶樞。
萬生保靈根，至神守虛無。
嘗以物所歸，返觀天地初。
遠遊十首·其四
作者：韓元吉
朝代：宋

紫皇宴瓊臺，鳳舞鸞且歌。
翠鬟兩仙女，倚歌奏雲和。
秀色炯雙璧，晴雲灧秋波。
曲終顧我笑，奈此人間何。
贈以白玉環，綢繆期匪他。
遺直堂六首·其一
作者：韓元吉
朝代：宋

蒿萊自輿臺，松桂猶伯叔。
便合追孔林，無庸號寒木。
遺直堂六首·其三
作者：韓元吉
朝代：宋

苦心有深思，勁質無軟語。
賢科廢因公，此事亙千古。
遺直堂六首·其二
作者：韓元吉
朝代：宋

虬龍舞雲端，風雨來海上。
尚想堂中人，詩成一迴向。
遺直堂六首·其五
作者：韓元吉
朝代：宋

鄭虔骨已朽，孔父天不遺。
他年從事賢，手板空倒持。
遺直堂六首·其六
作者：韓元吉
朝代：宋

棟梁乃不取，得地且深植。
妖嬈紫薇花，歲晚猶伴直。
遺直堂六首·其四
作者：韓元吉
朝代：宋

種木已如此，高賢有餘思。
頼公酷似舅，其誰羨牢之。
避暑靈泉分韵得水字
作者：韓元吉
朝代：宋

閒居亦無營，歲月駛流水。
適聞新蟬鳴，袢暑遽如此。
佳哉二三友，久要復鄰里。
憐我疾病除，慰我懷抱喜。
居然肯見顧，岑寂聊啟齒。
空山百無有，翠阜映清泚。
幽泉俯伴月，盎盎真石髓。
坐久得清凉，山瓶還屢恥。
一杯樂所遇，靜勝有真理。
誰能走懸箔，赭門趁朝市。
炎歊不可觸，暑雨欣漸止。
幸有故人風，相過時洗耳。
鄭仲南五梅圖
作者：韓元吉
朝代：宋

江南酒美樽不空，十年醉倒梅花中。
經行所見略可譜，一一秀骨含仙風。
不將鉛華污真色，亦有醉臉勻春紅。
重英千葉兩何好，玉立但喜肌微豐。
紅綃金縷變新樣，品異獨許天香同。
花開到處即吾圃，水寒月淡煙空濛。
醉來踏雪更起舞，長歌目送南飛鴻。
自後春歸厭寂寞，坐覺桃李難爲容。
忽驚橫軸入吾手，世上猶有丹青工。
扶疏清影卧空碧，一笑似喜曾相逢。
君家亭館安用此，此物自昔添詩窮。
詩成妙手儻不惜，畫我曳杖穿芳叢。
鄭守用前韵見示因亦和答四首·其一
作者：韓元吉
朝代：宋

臘裏三看雪滿衢，使君當奉十行書。
先生履敝人應笑，泥滑東家許借馿。
鄭守用前韵見示因亦和答四首·其三
作者：韓元吉
朝代：宋

振廩縻金氣自和，政聲誰爲勒嵯峨。
牛羊壠上饑民絕，鵝鴨池邊勇士多。
鄭守用前韵見示因亦和答四首·其二
作者：韓元吉
朝代：宋

九陌歌呼屬後遊，一簑風景付漁舟。
相逢且向南溪看，玉作靈山萬石樓。
鄭守用前韵見示因亦和答四首·其四
作者：韓元吉
朝代：宋

天巧由來不露機，冰澌剪出萬花飛。
瓊璫似識漢川女，瑶瑟更逢湘浦妃。
醉落魄·一斛珠
作者：韓元吉
朝代：宋

樓頭晚鼓。佳人莫唱黃金縷。良宵鐙火還三五。腸斷扁舟，明日江南去。離觴欲醉誰能許。風前蝶鬧蜂兒舞。明年此夜知何處。且插梅花，同聽畫簷雨。
醉落魄·一斛珠
作者：韓元吉
朝代：宋

相看半百。勞生等是乾坤客。功成一笑驚頭白。惟有榴花，相對似顏色。蓬萊水淺何曾隔。也應待得蟠桃摘。我歌欲和君須拍。風月年年，常恨酒杯窄。
醉落魄·一斛珠
作者：韓元吉
朝代：宋

紅蕖漾月。薰風特地生梧葉。一年風月今宵別。隱隱笙鸞，何處有炎熱。鳳凰山下榴花發。一杯香露融春雪。幔亭有路通瑤闕。知我丹成，容我醉時節。
醉落魄·一斛珠
作者：韓元吉
朝代：宋

菊花又折。今年真是龍山客。杯行瀲灩新醅白。一醉相歡，莫便話離惻。從教破帽頻敧側。樓頭霜樹明秋色。憑高待把疏星摘。天近風情，不怕暮雲隔。
醉落魄·一斛珠
作者：韓元吉
朝代：宋

霓裳弄月。冰肌不受人間熱。分明密露枝枝結。碧樹珊瑚，容易與君折。玉環舊事誰能說。迢迢驛路香風徹。故人莫恨東南別。不寄梅花，千里寄紅雪。
采箬亭
作者：韓元吉
朝代：宋

山繚重城水拍堤，雨晴秋浦靜相宜。
新篁弄日千竿玉，紋簟披風八尺漪。
坐對芳洲端自樂，興來小艇亦頻移。
他年穩侍蓬萊殿，聊記高亭一笑時。
重九日中甫子雲二兄會別龍山
作者：韓元吉
朝代：宋

秋風作霜楓葉丹，扁舟未發龍山灣。
山頭窣堵半天出，十年笑我幾往還。
今年結束值重九，愛此山水照高寒。
親朋話別情總厚，兄弟白首仍蒼顔。
相留一笑不易得，爭挈美酒羅盤餐。
登高正爾在高許，下視擾擾真塵寰。
追思姑孰有故事，雅宴亦復同此山。
雖云小異得佳客，主人鬚蝟懷胸奸。
滄波至今洗遺恨，豈若我輩同清歡。
是時郊原新雨足，歷歷煙樹明江干。
放懷自知人境異，極目頓覺天宇寬。
惜無五絃寄妙手，已有征雁橫雲端。
南飛休論九萬里，東游更渡五百灘。
明宵酒醒會相憶，夢繞百級憑飛欄。
重午齋宿讀蔡迨文編以酒饋之·其一
作者：韓元吉
朝代：宋

長安米賤不難居，玉署金閨有直廬。
指日君王嗟見晚，凌雲誰似馬相如。
重午齋宿讀蔡迨文編以酒饋之·其二
作者：韓元吉
朝代：宋

沈香亭上未傳宣，斗酒揮毫自百篇。
研雪新蒲甌弄碧，遥知獨酌意悠然。
重建極目亭
作者：韓元吉
朝代：宋

曲闌十里畫屏開，氣壓凌歊百仞臺。
不盡溪光空外見，無窮山色望中來。
旋規北檻栽新竹，更闢東窗對野梅。
老子興來真不淺，清秋忍負十分杯。
釣臺
作者：韓元吉
朝代：宋

璜溪亦有釣魚人，一笑鷹揚掃戰塵。
不會先生辭漢祖，投竿深坐此江濱。
錢伯同新創明暉閣
作者：韓元吉
朝代：宋

使君談笑兩橋成，人向晴虹鏡裏行。
更闢軒窗待遊覽，要看山水倍澄明。
波寬十頃知魚樂，歲熟千家響碓聲。
收拾風光付華月，一樽還記昔文清。
鐵鏡贈仲儼
作者：韓元吉
朝代：宋

石門江畔雁山前，芥室遥知更豁然。
百鍊精明真是鐵，不妨照破野狐禪。
閒居遣興
作者：韓元吉
朝代：宋

著雨柔桑暗，吹風小麥齊。
江深涵日浄，野闊並雲低。
車馬能相問，琴書故可携。
村村花自好，不奈子規啼。
陪曾吉甫遊中山
作者：韓元吉
朝代：宋

去天尺五城南寺，目極層軒得此遊。
山闊雨收雲點綴，江清日淡柳風流。
僧扉繚繞牛鳴地，樓閣參差斗大州。
公自蓬萊舊仙伯，一麾真復占鼇頭。
陸務觀寄著色山水屏
作者：韓元吉
朝代：宋

我居面山俯潺湲，憑軒卧牖皆見山。
山光水影入懷袖，秀色爽氣非人寰。
故人憐我新結屋，猶恐看山未能足。
丹青寫作何許圖，不礙閉門聊縱目。
千峰繚繞生白雲，小舟蕩漾橫江濱。
樓臺高下出蘭若，杳渺似有鐘磬聞。
坐驚巖壑環四壁，寥落高秋變春色。
方壺瀛洲遠不隔，武陵桃花定誰識。
君不見韋侯絕筆畫古松，黑雨白日摧虬龍。
杜陵老翁三歎息，況有山木洪濤風。
又不見玉堂真仙草詔罷，靜愛春山郭熙畫。
文章信美身不閒，青嶂白波眼中借。
我今乘間身未衰，杖藜獨步哦新詩。
出門見山入見畫，佳興自喜來無時。
卧龍山腰鏡湖尾，知有高齋照清泚。
功名逼子未得休，歸坐玉堂應記此。
陸務觀赴闕經從留飲
作者：韓元吉
朝代：宋

溪岸風高霜作棱，杯盤草草對青燈。
已甘鹽菜待梁柳，況有酒漿延杜陵。
歲晚鬢毛紛似雪，天寒門巷冷于冰。
春風穩送金閨步，看躡鰲山最上層。
陸子逸惠桃花戲贈
作者：韓元吉
朝代：宋

故人招我千山裏，也有仙葩巧送春。
麝馥染衣金縷重，酒紅生粉玉肌勻。
洛城景物知誰紀，寒食風光觸處新。
莫把天香調行客，曉粧留與綠窗人。
隆興甲申歲閏月游焦山
作者：韓元吉
朝代：宋

荒村日晴雪猶積，繫纜焦公山下石。
江翻斷崖石破碎，瘞鶴千年有遺跡。
瘦藤百級躋上方，浮玉南北江中央。
檣竿如林出煙浦，酒船遠與帆低昂。
老鴟盤風舞江面，殺氣淮南望中見。
神龍只合水底眠，爲洗乾坤起雷電。
觀音巖前竹十尋，大士不死知此心。
醉歸更喚殷七七，賸種好花開鶴林。
隠靜山二首·其一
作者：韓元吉
朝代：宋

山鎖松行一逕遥，峰迴樓殿更岧嶢。
飛來雙鶴知何處，只有泉聲下碧霄。
隠靜山二首·其二
作者：韓元吉
朝代：宋

海上蟠桃手自栽，紅塵一墮隔蓬萊。
風帆弱水無由到，乞我當年渡海杯。
雨中同伯恭至湖上
作者：韓元吉
朝代：宋

莫嫌鞭馬踏春泥，茶鼎詩囊偶共携。
山色雨深看更好，湖光烟接望還迷。
連天花絮飛將盡，夾道蒲荷長欲齊。
官事得閒須洗眼，蓬壺只在帝城西。
雨中同鄒德飯白雲菴·其一
作者：韓元吉
朝代：宋

小雨不成雪，凍雲猶沒山。
若無官事縛，聊傍野僧閒。
濁酒間何闊，清遊阻且艱。
相看成冷淡，得句不空還。
雨中同鄒德飯白雲菴·其二
作者：韓元吉
朝代：宋

懶惰已成癖，幽尋湖上臺。
應知千里近，動作半年來。
一徑草仍碧，兩山梅未開。
猶憐衝雨濕，路入亂雲堆。
雨中望靈山呈明遠
作者：韓元吉
朝代：宋

騎曹公事日紛紛，荀令香爐欲罷薰。
冷雨定知還作雪，好山無奈只藏雲。
看花便覺名何用，勸酒誰能耳不聞。
歲晚官倉塵滿眼，只應清坐獨輸君。
雨後睡起有懷
作者：韓元吉
朝代：宋

菊枝萱草亂庭隅，旋卷疏簾卧看書。
枕簟凉生秋雨後，軒窗睡足晚風初。
官閒自愛門無轍，計拙猶慚食有魚。
莫遣功名心易老，只應湖海氣難除。
雪中以獨釣寒江雪分韵得獨字
作者：韓元吉
朝代：宋

常年待三白，此語未免俗。
誰言歲將徂，一雪自云足。
魃妖與癘鬼，不待巫茢逐。
初喜沒馬蹄，還驚上牛目。
三日雪不休，冰澌被茆屋。
我貧固無事，尚賦一囊粟。
長饑望年登，政恐麥不宿。
天公豈相撩，饋以萬頃玉。
朝來一堪煮，茗椀薦新菊。
窗中有佳致，一水卧寒綠。
城闉閴在眼，況復見巖谷。
相過二三子，共喜醅甕熟。
狂歌且暫醉，夜半還秉燭。
猶勝杜陵翁，山中掘黄獨。
雪中從邢懷正乞酒
作者：韓元吉
朝代：宋

櫑具高拄頰，風塵客長安。
長安不宜客，歲暮仍苦寒。
夜聞陰風喧，曉看雪漫漫。
天公非惡劇，笑我貂裘單。
坐令歌南山，白石空巑岏。
正不妨我嘯，憑高事遐觀。
四海同一雲，更覺天地寬。
平湖發遠景，松竹如龍鸞。
巉然兩峰高，玉峙峨瓊冠。
緬懷邢公子，重城有家園。
水石带林沼，幽亭厭雲端。
仙粧映疏梅，秀色若可餐。
璇題散冰筯，晶鹽貯牙盤。
清歌出絕唱，筆閒走波瀾。
幾欲泥君飲，持杯聽幽蘭。
君家碧琳腴，到手無復殘。
正豈須羔兒，尚能追清歡。
蹇馿不敢出，强作哦詩酸。
詩成不能寐，起舞清夜闌。
儻可致麴生，當築白玉壇。
雪中走筆寄鄧延碩
作者：韓元吉
朝代：宋

去年雪裏共清遊，蕭子酣歌幾唱酬。
竹葉又看新釀熟，梅花還作暗香浮。
青衫尚想君奔走，短褐空嗟我滯留。
南北兩峰銀色界，不應孤負水邊樓。
雲洞
作者：韓元吉
朝代：宋

揮策度絕壑，撐空見樓臺。
丹崖幾千仞，中有佛寺開。
老僧如遠公，譍門走蒿萊。
下馬問所適，褰衣指崔嵬。
飛闌倚石磴，曠蕩無纖埃。
坐久意頗愜，爽氣生樽罍。
仙棺是何人，蛻骨藏莓苔。
舉酒一酌之，慨然興我懷。
丹砂固未就，白鶴何時來。
不如生前樂，長嘯且銜盃。
霜天曉角
作者：韓元吉
朝代：宋

倚天絕壁。直下江千尺。天際兩蛾凝黛，愁與恨、幾時極。怒潮風正急。酒醒聞塞笛。試問謫仙何處，青天外、遠煙碧。
霜天曉角
作者：韓元吉
朝代：宋

幾聲殘角。月照梅花薄。花下有人同醉，風滿檻、波明閣。夜寂香透幕。酒深寒未著。莫把玉肌相映，愁花見、也羞落。
靈隠冷泉
作者：韓元吉
朝代：宋

山涵水影兩空明，水到山前百尺清。
洞裏臞仙應一笑，抱琴時爲寫寒聲。
青陽龍池山潮泉其應有時禱于泉上坐頃三應山中人以爲未有也
作者：韓元吉
朝代：宋

八月錢塘岸，江潮晝殷雷。
豈知驚浪涌，不轉此峰來。
古竇深無際，神淵秘莫開。
山靈如愛我，三送雪成堆。
韓子師讀書堂置酒見留
作者：韓元吉
朝代：宋

酴醿插架未成陰，水滿方塘數尺深。
入戶幽花真有意，拂簷高竹更關心。
鳴禽喚客知閒景，舞鶴迎人作好音。
莫道相逢欠歌管，一觴酒盡讀書林。
題十二兄野堂
作者：韓元吉
朝代：宋

少年行樂記鄉關，月渚霞洲一夢間。
爲愛軒窗臨野水，只疑風景是家山。
荷香柳影情偏厚，竹色松聲意自閒。
堪笑主翁持節手，却來垂釣傍蒼灣。
題張幾仲所藏醉道士圖
作者：韓元吉
朝代：宋

何須坐客總能文，呼酒相逢日暮雲。
醉倒儘如狂道士，夜歸誰問故將軍。
題日出雨脚圖二首·其一
作者：韓元吉
朝代：宋

絕壑春林映綠，半山曉霧迷紅。
長憶西巖夢覺，小舟欵乃聲中。
題日出雨脚圖二首·其二
作者：韓元吉
朝代：宋

隠隠遥分樹色，蕭蕭似聽風聲。
何處江傾海墮，隔山霧白煙明。
題潘叔玠家達觀亭
作者：韓元吉
朝代：宋

車塵蔽重城，俯首但闤闠。
誰知達觀亭，自與空闊對。
青山接簷楹，白塔見雲外。
迢遥眼界浄，妙處心境會。
平生九垓期，洗耳聽天籟。
一爲簿領縛，局促無可奈。
每憑君家欄，曠若解鈴釱。
躋攀得遐矚，頓覺天宇大。
頗慚北山移，欲賦楚臺快。
泰然發天光，閒目了無礙。
題畫卷
作者：韓元吉
朝代：宋

少年喜登臨，兩脚不憚軟。
支筇上雲山，得酒輒三返。
一從老將至，所向意先懶。
豈惟心事乖，要自脚力短。
不如空齋坐，此畫一舒卷。
超然函丈間，意作千里遠。
漁舟已逍遥，茅屋更蕭散。
江干所遊歷，物色猶在眼。
浮生固幻景，況乃幻中幻。
低頭顧吾廬，何如住山澗。
題蒼筤亭
作者：韓元吉
朝代：宋

手種蒼筤數百竿，築亭相與枕書看。
故知落落非春事，直有青青共歲寒。
一壑自欣幽意足，三年獨得此君歡。
蕭然風露千尋影，搔首哦詩獨凭欄。
題鄭舜舉蔗庵
作者：韓元吉
朝代：宋

吾州富佳山，脩竹連峻嶺。
居然縛塵埃，一見輒心醒。
豈知刺史宅，跬步閟清景。
古木盤城隅，石徑幽且迥。
當年徐常侍，坐愛雲水冷。
溪南羣峰秀，矗矗錐出穎。
鄭公閉閣暇，獨步毘廬頂。
曰此氣象殊，逍遥步方永。
喚客倒清樽，燃薰煮奇茗。
庭空無一事，賓吏絕干請。
佳處由漸入，斯語煩記省。
淵明嘗有語，結廬向人境。
恍如白蓮社，揮麈對宗炳。
誰云忙裏閒，要識動中靜。
我來款妙論，散策步林影。
心田豁叢茅，氣馬罷征騁。
他時記棠陰，老意亦深肯。
題金元鼎至樂堂
作者：韓元吉
朝代：宋

百歲休論七十稀，羨君林壤得熙怡。
賦歸已久同元亮，至樂真能慕啟期。
一壑過人聊自足，萬鍾于我亦何思。
故應不羨紆朱貴，带索行歌世未知。
題長春亭
作者：韓元吉
朝代：宋

一徑清深不起塵，芳菲紅紫意隨人。
應知地勝無非景，但有花開即是春。
萱草自隨蘭葉茂，棠花還與桂枝新。
綵衣兄弟人生樂，莫惜支筇步武頻。
題陳季陵家巫山圖一首
作者：韓元吉
朝代：宋

蓬萊水弱波連天，五城十二樓空傳。
行人欲至風引船，不知路出巫山前。
巫山仙子世莫識，十二高峰作顔色。
暮去朝來雨復雲，却將幽恨感行人。
江流東下幾千里，日日饑鴉噪船尾。
靈帳風生酹酒漿，古廟煙青客遥指。
崧高漫說甫與申，道旁況有昭君村。
蛾眉妙手不能畫，枉學瑶姬夢中嫁。
黄牛白馬江聲寒，昭君傳入琵琶彈。
漢庭無人楚宮遠，陽臺寂寞空雲間。
君家此畫來何許，照水煙鬟欲相語。
要須媠服令侍旁，不用作賦迴枯腸。
食田螺
作者：韓元吉
朝代：宋

幾年客勾吳，盤饌索無有。
鯹鹹咀彭蜞，臭腐羹石首。
牛心與熊掌，夢寐不到口。
朅來靈山下，空腸尚雷吼。
苜蓿映朝餐，杞菊富肴簌。
相過有賢士，無以侑巵酒。
跰𨇤樽俎間，見此青裙婦。
百金買市城，競拾不論斗。
枵中本離化，黝質真坤耦。
稍稍被寒泉，纍纍付清滫。
舒觴頗甘豢，窒戶還畏剖。
芼薑摘其元，璀璨置瓦缶。
中年消渴病，快若塵赴帚。
含漿與文蛤，未易較先後。
吾生亦何爲，甘此味豈厚。
醢之自周官，況我乃田叟。
尚殊鼠供蘇，復類蟆餉柳。
北風飫竹實，南俗夸針取。
雖非綠紋酌，僅免青泥嘔。
據龜定應用，噉鰒良可醜。
誰能事顔色，此腹嗟敢負。
詩成調兒曹，吾意真亦偶。
驀山溪
作者：韓元吉
朝代：宋

雙龍古洞，領略千巖秀。福地有真仙，來一試、調元□手。青春綠野，月轉最高峰，星斗潤，柳海新，五夜收燈後。詔飛天上，人倚經綸舊。重入輔昇平，更贏得、千齡眉壽。功成未晚，歸伴赤松遊，金印重，羽衣輕，會見丹砂就。
魯公堂
作者：韓元吉
朝代：宋

魯公之節非一死，其誰碑之子曾子。
魯公之德人未知，其誰堂之張紫微。
繼公作郡五百載，登堂思公宛如在。
江南遺墨處處傳，魯公去作麻姑仙。
一杯相與借風月，但見雲碧開池蓮。
紫微聲名今第一，歸上鸞臺應不日。
笑談千里無兵戎，臨川草木生春風。
他年道傍兒女說，不思魯公思張公。
鷓鴣天
作者：韓元吉
朝代：宋

不惜黃花插滿頭。花應卻為老人羞。年年九日常拚醉，處處登高莫浪愁。酬美景，駐清秋。綠橙香嫩酒初浮。多情雨後雙溪水，紅滿斜陽自在流。
鷓鴣天
作者：韓元吉
朝代：宋

山繞江城臘又殘。朔風垂地雪成團。莫將帶雨梨花認，且作臨風柳絮看。煙杳渺，路瀰漫。千林猶待月爭寒。憑君細酌羔兒酒，倚遍瓊樓十二闌。
鷓鴣天
作者：韓元吉
朝代：宋

甲子今年甫一週。人間聊住八千秋。依依梅蕊看如雪，恰恰蟾華未上鉤。分玉節，共南州。臺城輦路記重遊。相期一品歸來健，兄弟華顛自獻酬。
鷓鴣天
作者：韓元吉
朝代：宋

老去休驚節物催。菊花端的為君開。攜壺幸有齊山客，懷古還如單父臺。松掩映，水縈迴。使君強健得重來。不須細把茱萸看，且盡豐年酒一杯。
鷓鴣天
作者：韓元吉
朝代：宋

萬古光寒太白精。直宜分作兩郎星。不然安得難兄弟，先後堯蓂三莢生。霜月冷，斗杓橫。老人今夜已齊明。他年莫作郎星看，兩兩臺躔拱太清。
鷓鴣天
作者：韓元吉
朝代：宋

雨歇雲如隔座屏。薰風搖動一天青。今年五十平頭過，又喜清歌洗耳聽。浮世事，絕曾經。此生應直鬥牛星。且傾田舍黃雞酒，敢望君家白玉庭。
鹿鳴宴
作者：韓元吉
朝代：宋

金殿春風策雋賢，上林弧矢更爭先。
不辭老懦聊推轂，要見飛騰總著鞭。
勳業肇端登鳳沼，詞章接武侍甘泉。
明年貢籍還增倍，定作東州盛事傳。
龍華寺傅大士真身像
作者：韓元吉
朝代：宋

古寺郊丘側，鐘魚曉未喧。
雙林有遺骨，瑞萼記名園。
粒石嗟餘飯，神槌想叩門。
蠶桑猶有謁，鼓舞動山村。
龔敦頤芥隠詩
作者：韓元吉
朝代：宋

萬古須彌頂，嘗于芥子看。
憐君作書窟，喚客築詩壇。
默識眼界浄，忘憂心地寬。
老來同此味，廣厦任高寒。
龜峰行
作者：韓元吉
朝代：宋

吾聞靈龜不願死有用于清廟，但願曳尾安泥塗。
所以漆園吏，坐歎清江使者逢豫且。
龜峰之龜定何物，不在泥塗之下，乃在萬仞之上高突兀。
是耶非耶遠莫測，安然不動藏其穴。
伊昔帝堯有聖德，此龜無乃負圖出。
圖成授帝埋其骨，猶使琢石志之存彷彿。
又疑神禹碑，刊在衡山巔。
碑高上與日月並。
此猶其趺棄不取，神鬼守護踰千年。
我欲詰其端，此事恍惚無迹，往往皆在太古前。
斗中神人被髮立，蜿蜒佐之從汝蟄。
九陰司存當在此，今汝巢南失其職。
又聞巢縣事，頗似伊尹生空桑。
母嫗避水欲徙去，待汝兩眼生赤光。
遂令萬室之邑化作魚與鱉，汝乃遁走至此藏。
上天震威趣汝壽，使汝扶服死且僵。
醜形質磔在石筍上，不可以鑽，不可以灼，不可以搘牀。
奈何猶復不自斂，荒崖斷壑反以名字彰。
因思支祁鎖頸泗水中，帝以巨鎮岌峨壓其宮。
名之以山不以峰，豈有形狀與此同。
吁嗟此山氣象槃礴亦雄偉，奇峰羅列三十二。
或如威鳳昂其喙，或如俊貓立且戲。
石鍾孤撐危欲墜，蜃樓矗起見天外。
大眺么麽不足記，神旗鐵壁非一類。
何用獨取汝之名字，豈汝黠且庸。
鼓妖衒怪百里內，使汝生存跌宕安可制。
我初信汝靈，今復知汝凶。
江湖波濤洶湧不一濡汝足，雲霧呼噏陰晴變態猶無窮。
不知造物安用此，徒以動蕩耳目夸兒童。
何時巨靈引手擲汝八荒外，舉頭直見天穹窿。
一叢花
作者：韓淲
朝代：宋

翻空雪浪送飛花。春曉媚霜華。風回點點迷人處，峭寒輕、詩思殊佳。雙燕未來，斷鴻何在，微雨又天涯。綺窗明暗是誰家。雕檻馥蘭芽。畫簷簾幕黃昏後，試傾杯、笑語喧譁。聚散人生，吾儕老矣，醉墨任橫斜。
一曲
作者：韓淲
朝代：宋

一曲寒城外，青山四五家。
庭空鳴敗葉，樓迥起清笳。
市遠興逾逸，人來話亦佳。
夜深殘月澹，還有未棲鴉。
一犁春雨圖次趙正字韵題之·其一
作者：韓淲
朝代：宋

莫問今人與古人，漢家紅腐本陳陳。
年來饑饉因師旅，何計歸田了此身。
一犁春雨圖次趙正字韵題之·其二
作者：韓淲
朝代：宋

村舂茅屋動炊煙，負郭收他二頃田。
便做丹青也堪賦，誰云不必萬人傳。
一翦梅
作者：韓淲
朝代：宋

一朵梅花百和香。淺色春風，別樣宮妝。西湖衣缽更難忘。雪意江天，渾斷人腸。清夜橫斜竹影窗。贏得相思，魂夢悠揚。玉溪山外水雲鄉。茅舍疏籬，不換金章。
一翦梅
作者：韓淲
朝代：宋

縹渺神仙雲霧窗。說與蘇州，未斷人腸。帶湖煙月墮蒼茫。喚醒嫦娥，春筍纖長。馬上琵琶半額妝。撥盡相思，十二巫陽。疏□清夢入瀟湘。佩玉鳴鸞，吹下天香。
一翦梅
作者：韓淲
朝代：宋

說著相思夢亦愁。芳草斜陽，春滿秦樓。樓前新綠水西流。一曲陽關，分付眉頭。多少風流事已休。紛薄香濃，怕見綢繆。淡雲籠月小庭幽。明日山長，清恨悠悠。
一翦梅
作者：韓淲
朝代：宋

醉倒城中不過溪。溪外無塵，惟掩柴扉。水浮橋漾翠煙霏。一片閒情，能幾人知。留飲君家絮帽敧。爆竹聲中，萬事如斯。梅催春動已熹微。爾既能來，我亦何疑。
丁使君和昌父詩朱卿亦有句次韵呈之
作者：韓淲
朝代：宋

節物推遷還獻歲，紛紛如看霧中花。
春盤又見菜纖手，臘酒已傾餳膠牙。
山野寄吟寧漫與，禁林有和實驚嗟。
韋蘇州集多酬唱，亦有州民釣客家。
丁寺丞靈山閣同國正小集是日得雨次韵仁甫五字
作者：韓淲
朝代：宋

野寺乘凉雨，宜從志喜論。
橋分一水隔，城列萬家屯。
樂寓東山妓，賢歸北海樽。
年登農滿望，客醉我忘言。
七夕
作者：韓淲
朝代：宋

今年七夕最淒涼，謾埽天階試炷香。
猶使兒童覓瓜果，懶隨風俗曬衣裳。
緱山何在歸寥廓，河鼓傳聞墮渺茫。
百拙已成那得巧，年豐只欲更時康。
七夕次韵仲至
作者：韓淲
朝代：宋

鈎月迷雲殢柳梢，雷聲收雨轉晴宵。
從教冠蓋填京國，得似兒童遶市橋。
玉漏沈沈傳底恨，銀河耿耿瀉無聊。
政須百巧從天乞，嬾和閑吟聽夜潮。
七日大雪浙江亭訪希之
作者：韓淲
朝代：宋

江波沄沄山雪盛，寒霧不收潮風勁。
詩人與我把一杯，信道東南此爲勝。
隔望遥知是剡中，坐看飄洒歸空濛。
回首紛華車馬外，西湖雖好此無雄。
七月
作者：韓淲
朝代：宋

水石雲山裏，歸來已九秋。
隔城如淺近，鄰寺始深幽。
慧遠逢修靜，文淵說少游。
徑荒殊不掃，風葉上牽牛。
七月三首·其一
作者：韓淲
朝代：宋

地僻稀人迹，重林日自虛。
鳥飛晨氣外，蟬噪晚涼初。
餘潤從侵屨，浮埃倦整書。
樵漁時上下，閉戶又何居。
七月三首·其三
作者：韓淲
朝代：宋

擁砌叢生菊，何關老意多。
澆花驚易燥，耘草喜成科。
枕腊尤宜睡，餐香豈待哦。
淵明藏不盡，滿把尚婆婆。
七月三首·其二
作者：韓淲
朝代：宋

木末芙蓉起，亭亭綠且青。
牆猶承片瓦，窗不礙疎櫺。
次第花擎蓋，縱橫葉展屏。
石丁誰主者，仙豈待沉冥。
七月旦
作者：韓淲
朝代：宋

才鼓南薰又得秋，中林清雨洗還幽。
舊交到了終餘味，新話從來不奈愁。
末利潔香花未減，芙蕖酣豔葉方浮。
棋盤酒斝從容地，風物滿軒能會不。
三十日邂逅柯錄同集希之月臺
作者：韓淲
朝代：宋

夜凉河漢迥，高風散梧桐。
危臺出塵埃，相與天壤中。
把酒自蕭散，有句同從容。
記取長安城，人海如魚龍。
三巖
作者：韓淲
朝代：宋

渡水尋山到三巖，不知身尚在人間。
霜天晴日青松下，借問誰能伴我閒。
三月一日
作者：韓淲
朝代：宋

海棠花上雪，憔悴却如人。
曉覺春光淡，時占天氣新。
燕脂纔糝糝，翡翠正勻勻。
睡足寒猶力，宜多酒入唇。
三月下旬藥局書·其一
作者：韓淲
朝代：宋

一官受代始知閒，常恨家林未得還。
自是懶爲溫飽計，清時誰不點朝班。
三月下旬藥局書·其二
作者：韓淲
朝代：宋

一官受代始知閑，盡日高眠醉夢間。
試買扁舟歸便得，湖橫吳越有青山。
三月下旬藥局書滿
作者：韓淲
朝代：宋

賣藥居吳市，人猶識姓名。
自驚無遯志，誰信有浮榮。
野迥林須密，泉深水更清。
春帆送歸棹，天地一身輕。
三月五日
作者：韓淲
朝代：宋

澗流清轉佛仙家，雨歇春風水浪沙。
得酒有詩人共逸，山腰初見折桐花。
三月八日·其一
作者：韓淲
朝代：宋

晝閑春婉婉，草樹轉花事。
人誰用吾情，我自順吾意。
江山不徒吟，城郭亦可醉。
陰陰起晴風，相賞豈云易。
方齋既虛清，山堂亦深翠。
來燕翩翩歸，啼鵑眇眇至。
時物付芳華，所惜者風誼。
三月八日·其三
作者：韓淲
朝代：宋

所貴知者希，初不與人事。
飄風擊墜瓦，彼豈有本意。
百爾我所思，豈必待熟醉。
烈士徒殉名，歸潔似圖易。
鱣鯨困螻螘，蘭苕巢翡翠。
廣心之昭融，巽語之極至。
何若於燕閒，相與談仁誼。
三月八日·其二
作者：韓淲
朝代：宋

春濃自徘徊，我歌亦其事。
崢嶸眼中人，磊磈言外意。
何哉非達也，拂石醒小醉。
棋枰隨圓方，目擊勝敗易。
冷齋芹泮地，坐久濕空翠。
了無官曹塵，所以野老至。
汎乎不繫舟，未數長沙誼。
三月初三日
作者：韓淲
朝代：宋

瓶裏桃花點點紅，水南依舊笑春風。
尋僧共看山中友，識賞何如付苦空。
三月初二日
作者：韓淲
朝代：宋

楊柳陰陰上小樓，窗中遠岫夕陽浮。
棋聲競處偏饒笑，酒味醺時未肯休。
多病故應驚獨老，一閒消得許多愁。
清和莫放春歸去，好事人須惜此遊。
三月四日
作者：韓淲
朝代：宋

三年寒食在山中，柳自青青花自紅。
寓意本期詩得策，推愁殊覺酒無功。
消磨故態全然別，冷落新交轉不同。
原上子推將隠矣，且呼餳粥對春風。
三衢史教授留館
作者：韓淲
朝代：宋

一再相逢把酒杯，老年懷抱爲君開。
溪山有味還飛雪，草木何心欲放梅。
共喜醉言方繾綣，又愁別後已徘徊。
且論訪戴成奇事，莫失扁舟我往來。
上乘寺
作者：韓淲
朝代：宋

禾黍登場秋已深，暮天寒日起層陰。
不論世路有夷險，但覺此心無古今。
黄帽青鞋聊自適，高山流水付知音。
解鞍野寺黄昏後，犬吠疎籬鴉滿林。
上南豅春伯家雨後絕溪小酌酒肆
作者：韓淲
朝代：宋

行轉山腰喚小舟，更尋荒店酒家遊。
一溪雨後灘聲急，小醉虛簷翠竹秋。
上富春灘
作者：韓淲
朝代：宋

喚得扁舟一葉輕，釣臺波上夕陽明。
固宜煙鳥知人意，只爲雲山識我情。
篷日午前雖較熱，帆風晚後却尤清。
吾廬更在楚溪口，歸卧北窗聽竹聲。
上巳留晉仙飲
作者：韓淲
朝代：宋

隔江煙霧是山陰，一夜風寒忽轉晴。
我有一杯相就飲，喚回昏夢杜鵑聲。
上饒出示仲至遺畫
作者：韓淲
朝代：宋

我識睡翁尤更早，翁今死矣我已老。
寥寥故家鄆東平，麗澤淵源有深抱。
睡翁又號曰粟齋，餘事書帖亦可懷。
摩挲展轉心眼開，此道於人何有哉。
上饒新刊鞏宋齊六言寄趙晏叟者次韵上饒
作者：韓淲
朝代：宋

凋零我亦鬢星星，舊墨新刊百念輕。
詩案自應留筆研，書窗誰不對梅瓶。
趙岐交契身俱老，李漢親傳眼獨明。
贏得泉溪春草綠，離離煙水照墳清。
上饒登科八人所識者四
作者：韓淲
朝代：宋

鄉邦爲作四賢詩，所識還知盛一時。
高質靜專還朴厚，熙心堅正却平夷。
新尤膽略無回曲，適且才華不詭時。
他日要當爲國器，喜看虎榜大名垂。
上饒禊飲
作者：韓淲
朝代：宋

流芳報花信，暢敘記東晉。
何知胸崔嵬，未覺景急峻。
泛觴河陽春，庶且雅俗鎮。
上饒送番江酒次韵謝之
作者：韓淲
朝代：宋

薦福湖邊酒，能來爲一中。
傃庵知祖道，鄱郡見家風。
治縣聊綏撫，詩壇更長雄。
名章敢酬唱，雨後夕陽紅。
下簾兀坐詠雪
作者：韓淲
朝代：宋

紙簾垂下竹爐深，火白燈青窗氣侵。
但可吟哦經我手，不須斟酌問它心。
天寒頻歲無飛雪，地煖連朝有積陰。
萬逕千山蹤跡外，躊躇足力詠投簪。
世昌携項平甫所和詩來歎其已逝次韵一首
作者：韓淲
朝代：宋

只宜鄉黨與州閭，天下英名不可居。
奮迅臨邊雖似壯，差池退隠實非疎。
紛紛雖滿庸人見，歷歷難逃識者書。
晚對匡山應自笑，却將心事賦兵車。
中夜危坐雨聲清甚
作者：韓淲
朝代：宋

倦卧一榻上，展轉不能寐。
更聽蟋蟀吟，時時風雨至。
披衣起趺坐，數息存妙寄。
其生何用觀，夜氣吾已志。
中平峰下巖可坐百客絕頂尤奇
作者：韓淲
朝代：宋

臨水既凝竚，望崖試徘徊。
榜舟一以渡，露晞嵐影開。
矯首與人居，直上無飛埃。
峭壁過鳥道，老樹相縈迴。
下訪隠者廬，敗堵留巖隈。
亂草蔽嵌空，停泉照崔嵬。
因知勝絕地，使我心悠哉。
誓當如龐老，舉家爲此來。
中歲
作者：韓淲
朝代：宋

中歲百事懶，頗覺山林深。
體適解巾屨，情安弄書琴。
流年度寒暑，盡日看晴陰。
窮達苟不委，何以全素襟。
中秋呈潘德久
作者：韓淲
朝代：宋

一年明月在中秋，數日陰雲不奈愁。
忽喜新晴轉書室，極知清夜照歌樓。
醉當弄影如坡老，詩就撞鐘憶貫休。
千里故人應若此，吾生常好更何求。
中秋羽客相遇坐浮梁四鼓
作者：韓淲
朝代：宋

千古中秋月，夜深橋上看。
玉溪湛無波，山靜天宇寬。
同來得羽人，趺坐白雲寒。
自謂脫塵鞅，誰知尚微官。
隠隠見孤城，潺潺聞遠灘。
是身吾所寄，仙去亦不難。
光芒星斗稀，雲氣時瀰漫。
歸來卧柴扃，形神轉清安。
乍冷洒然
作者：韓淲
朝代：宋

不可更禁當，伏陰多夏凉。
體中時作惡，鼻觀日焚香。
照眼驚雙鬢，支頤待一觴。
詩來相勞苦，邊事敢籌量。
乍暖
作者：韓淲
朝代：宋

乍暖人多困，晝長春已深。
殘花紅糝糝，新葉綠陰陰。
山寺依巖曲，湖船過水心。
鈎簾醒午睡，閒覺去來吟。
乘曉汲聞蛙鳴
作者：韓淲
朝代：宋

起來片月尚朦朧，汲井開門露滴空。
隠隠霧橫山澹薄，蛙聲猶在小池東。
乘雨尋梅
作者：韓淲
朝代：宋

衝風衝雨看梅花，却喜今年得在家。
拌却一冬常是醉，遠香孤豔正無涯。
乙上人來過
作者：韓淲
朝代：宋

恰自山巖轉，又逢瓶錫過。
風軒灑飛雨，雲壑漾迴波。
且喫廬山飯，休論擊壤歌。
塵勞空恁麽，禪悅竟如何。
乙上人郡請住鵝湖不往
作者：韓淲
朝代：宋

爲人不爲人，衆聖已推出。
稻麻竹葦蔗，處處祗教律。
偉哉棒喝邊，密中之秘密。
拈花既成果，如雲而見日。
鵝湖大義禪，法身尚巖室。
喚回鐘鼓醒，都在一楖栗。
我今非勸請，亦豈弄吟筆。
稽首大德尊，身口意無逸。
乙翁來其父兄家行一年矣甚念之二首
作者：韓淲
朝代：宋

環中人所隘，方外我所敬。
世道無它塗，禪林有幽徑。
煙崖寒自高，霜港晚逾靜。
投我可忘言，乘閒了深定。
九峰晨興
作者：韓淲
朝代：宋

方池貯新泉，高松發清吹。
晨光散朝雲，日影倏然至。
翔禽去復集，春聲競姿媚。
宴坐香燧飄，是身吾所寄。
九日
作者：韓淲
朝代：宋

客裏逢重九，路經鵝嶺頭。
物華元自好，意緒不禁愁。
霜重曉猶積，烟低寒不收。
營營本何事，吹笛下滄洲。
九日·其一
作者：韓淲
朝代：宋

悠悠兩高峰，眇眇見落木。
病餘老身倦，登樓謾伸蹜。
茲晨有何味，酒面欲汎菊。
常年得重九，高興必徵逐。
誰知嬾出門，搔髮鬢已禿。
子雲雖識字，君平唯賣卜。
坐久風頗怒，新霜夜來肅。
九日·其一
作者：韓淲
朝代：宋

老眼當今萬景隨，登臺殢酒不關詩。
從教四野風烟合，未必荒園草木知。
玉岫插天開岳頂，水波流月照江湄。
一巾華髮吾何醉，故舊携壺汎菊時。
九日·其二
作者：韓淲
朝代：宋

酒不沾唇菊又華，荒苔何處落烏紗。
微官汩沒其誰問，多病尪羸只自嗟。
山遶層城明落木，江連孤嶼漲平沙。
空餘能賦登高意，一笑西窗日未斜。
九日·其二
作者：韓淲
朝代：宋

野色荒荒白，嵐光隠隠青。
家鄉未千里，客路復長亭。
絕景詩難狀，多愁酒易醒。
西風攪黄葉，興寄託鴻冥。
九日不飲
作者：韓淲
朝代：宋

風光流轉又重陽，午夢初回意愈傷。
時序肯隨人境異，江山空對晚天長。
年華冉冉秋將老，物色班班菊自香。
雖少一觴還一咏，恍然身世立蒼茫。
九日列岫
作者：韓淲
朝代：宋

試傾濁酒汎黄華，節物於人自可嘉。
一上荒臺供遠目，更邀閑客墮烏紗。
蕭蕭霜樹明晴晝，隠隠烟汀入暮霞。
醉裏只多今古意，要知秋色在山家。
九日周國正席間分韵
作者：韓淲
朝代：宋

我家南山陲，九日空自知。
抱病起登臺，茱菊隨所宜。
主稱時序嘉，領客相娛嬉。
烟雲開遠村，城郭橫近溪。
當年漉巾陶，何事獨遶籬。
醒醉一笑爾，千古無庸悲。
秋風緩摇落，揮杯且題詩。
九日次前韵答賦德久
作者：韓淲
朝代：宋

客裏素秋節，誰復同襟期。
黄花雖滿眼，何意采摘之。
古今曠達人，把此顔爲怡。
謂可制頹齡，屬興深于茲。
淵明南山下，放浪東籬枝。
白衣縱莫至，自惜草木姿。
斯辰天陰陰，雲深翳晴曦。
更想杜陵老，抱病登臺時。
我欲事嘯歌，舒憂以娛悲。
悠悠時序心，摇毫漫致詞。
九日次陶韵
作者：韓淲
朝代：宋

草木易黄落，倏然時序交。
豈無素心人，松柏不改凋。
今日我重九，惘然風度高。
起尋得良覿，南鴈將橫霄。
夸毗信誰子，短世亦已勞。
旱暵乃天運，惔焚禾穀焦。
一歌百世蘇，重歌千載陶。
唱予而和汝，其雨復崇朝。
九日次韵次公·其一
作者：韓淲
朝代：宋

水南著我登高處，風急山籬带薄雲。
從昔騷人愛重九，冥鴻天際有遺音。
九日次韵次公·其二
作者：韓淲
朝代：宋

紛紛下視三家市，人物悲歡逐年歲。
吾儕禿髮帽簷斜，不見黄花也須醉。
九日湖上寄銛師
作者：韓淲
朝代：宋

湖上游船撥不開，芙蓉十里錦新裁。
夜深風露非塵世，惆悵無人月下來。
九日無菊月半後始有市者
作者：韓淲
朝代：宋

前年重陽時，黄華正紛披。
去年近九日，已有菊盈枝。
誰知今年晚，節後纔見之。
高低燦羣葩，可受霜風吹。
淵明心事老，借此吟吾詩。
彭澤賦歸來，草木應差差。
人苦不解事，謂渠愛東籬。
芳草喜尚濃，色澤愁漸萎。
欲醉可不飲，泛酒因兒嬉。
九日登南臺·其一
作者：韓淲
朝代：宋

臺高戲馬風吹帽，笑口開時插菊歸。
却憶東山携妓飲，試呼紅袖著仙衣。
九日登南臺·其二
作者：韓淲
朝代：宋

殷勤餉酒山中客，獨酌遥知懶獨登。
一片閒雲如可愛，清時誰曰味無能。
九日登跨鶴臺有懷·其一
作者：韓淲
朝代：宋

山頭跨鶴舊登臺，今日那知我獨來。
憶昨儒先追杖屨，因嘗鄉老共尊罍。
呼兒且伴閑身健，好客何由笑口開。
落魄使君王道甫，幾回和月醉崔嵬。
九日登跨鶴臺有懷·其二
作者：韓淲
朝代：宋

西風吹我上危臺，鶴駕仙人跨海來。
雖少菊花猶破帽，既多楓落合傾罍。
玉溪凈瀉秋容淡，靈岫森羅夕照開。
老去悲傷易如許，人心何苦自崔嵬。
九日破曉携兒姪上前山佇立佳甚
作者：韓淲
朝代：宋

懷玉鏡臺開遠晴，靈溪葛水去無聲。
園荒不礙憑高立，徑側何須委曲行。
露氣已濃清可掬，日華初上畫難成。
閑居九日依辰至，舉俗胡爲亦愛名。
九日范伯升惠詩連伯玉丈有和句皆道先公平昔登高事感而次韵·其一
作者：韓淲
朝代：宋

詩來增我思親念，愁對秋山氣象高。
糝糝黄花驚節物，東籬徒有鬢蕭騷。
九日范伯升惠詩連伯玉丈有和句皆道先公平昔登高事感而次韵·其二
作者：韓淲
朝代：宋

塵土裝懷不可論，傷心夏凊與冬溫。
西風南澗蕭蕭竹，猶有范翁時到門。
九日錢塘江
作者：韓淲
朝代：宋

九日風凄緊，扁舟發龕山。
龕山正自佳，況復江水間。
吳歌動兩槳，泝洄過滄灣。
雖無菊可把，矯首雲斑斑。
九月二十五日仲至携酒與客相過因爲作生日次韵春時所贈
作者：韓淲
朝代：宋

名勝相從餐菊英，楚騷情味是三生。
會逢其適論奇字，進退之間付濯纓。
覽德鳳凰非苟集，俟秋蟋蟀也須鳴。
誕彌俾爾耆而艾，况復村酤煮芋羹。
九月二十日
作者：韓淲
朝代：宋

淵明笑殺惠遠酒，己公消得杜老詩。
詩酒於人亦何事，夜霜吹冷水南枝。
九月四日黄子功林德久自柳州共汎訪銛師
作者：韓淲
朝代：宋

閒得琴尊勝，尋詩約俊遊。
欲窮山下寺，旋買水邊舟。
誰悟牽黄犬，自應盟白鷗。
野晴秋意思，渾付碧雲休。
二十一日
作者：韓淲
朝代：宋

向來愁見客，今去莫吟詩。
自是才情減，何勞朋舊爲。
一身元屬我，百事總因誰。
溪路多蝦菜，呼童問早炊。
二十一日同昌甫鎮頭和森桂時齋之句
作者：韓淲
朝代：宋

齋樓之名散菴立，時哉時哉貴翔集。
訓行處仁要領會，德成勝非由所習。
眼高四海遠者遠，知效一官急者急。
工夫當思寸陰競，淵源不可短綆汲。
二十一日晴過山園·其一
作者：韓淲
朝代：宋

飯了小園間，乘晴享此閑。
因行掃黄葉，隨意看青山。
取逕嫌林密，爲基惜地慳。
繩牀坐來久，一飲又徐還。
二十一日晴過山園·其二
作者：韓淲
朝代：宋

飲亦微微醉，歸來睡思濃。
身形方放脚，鼻息自填胸。
熟美可嫌老，輕安只益慵。
分明醒復寢，不覺到昏鐘。
二十一日治園成季過
作者：韓淲
朝代：宋

滿地霜風吹曉色，荒寒猶有菊枝香。
不知籬外輿籃入，正爾亭前掃葉忙。
急取繩牀坐夫密，旋尋酒琖引而長。
老懷老眼老誰語，閒處閒人閒自傷。
二十七日同伯皋宿真隠二十八日寒食觀昌甫詩恭叔所題字觀中兩樹辛夷花甚大道士撫琴試新茗
作者：韓淲
朝代：宋

風日明寒食，古觀辛夷花。
冉冉山勢轉，寂寂溪流斜。
摩挲舊題字，故人天之涯。
尚餘子臯子，與我同咨嗟。
素抱安用攄，清彈啜新茶。
二十七日同鄭一尹一上高泉夜醉而作
作者：韓淲
朝代：宋

生死本一致，賢愚同一科。
高泉寺前水，春風靜流波。
曳杖揖殘僧，奈此世諦何。
棲賢堂外祠，莫待叩角欹。
二十七日周七載酒且懷春伯
作者：韓淲
朝代：宋

十載梅陂酒，青巖始共游。
香傳高樹晚，涼映小塘秋。
飲亦何勞醉，吟成苦未休。
補陀山下客，能爲此回頭。
二十七日朱上饒招看梅王幹吳推不至
作者：韓淲
朝代：宋

澗谷閒人與探梅，小樓紅蘂萬枝開。
臨風便合尋吟筆，盡夜翻勞置酒杯。
郡將倅車將欲至，治臺蓮幕不能來。
官忙自是無窮事，且對弦歌言偃哉。
二十七日置酒餞昌甫雪作次張上饒韵
作者：韓淲
朝代：宋

朅來固意愜，倏去誠願違。
敢云一語是，未省百事非。
春雪遽落落，春花亦菲菲。
舉手酬座人，酒美翁不歸。
二十七日雨意如秋
作者：韓淲
朝代：宋

一雨山林又近秋，亂鴉鳴處已飂飂。
聲連簷溜更初滴，氣撲庭陰曉未收。
爍石炎威真可畏，著人涼意却生愁。
西疇想見芃芃矣，且問今年早熟不。
二十三日
作者：韓淲
朝代：宋

水遶寒城渚外山，淡烟吹暮畫應難。
漁舟舉網無人會，我老吟詩把眼看。
二十三日宿舒料院家因以寄料院
作者：韓淲
朝代：宋

書林猿鶴依然好，風月飛翔正嘯啼。
下榻留連又家塾，輿籃來往幾芳蹊。
但知舊隠依清樾，想見新班照紫泥。
小醉微吟因一寄，斯民壽域待公躋。
二十三日次韵斯遠
作者：韓淲
朝代：宋

閒身襟抱爲君開，山已高深水漫洄。
趁得春時花下飲，猶思秋夜月中來。
留連自覺太多事，潦倒相從更幾回。
詩到唱酬成宛轉，悠悠今古復關懷。
二十九日
作者：韓淲
朝代：宋

中秋過了重陽近，不是騷人愛楚詞。
鐘鼎山林元自若，精神心術復誰知。
長江湛湛吹楓葉，三徑皇皇把菊枝。
宋玉謾悲陶令醉，我何杯酒嘯歌時。
二十九日大雨
作者：韓淲
朝代：宋

錢塘禱雨上天竺，大士往來燒寶香。
支郡神祠亦照答，自鳴山出氣蒼茫。
風投襟袖带衣寬，短髮重搔爲整冠。
待得成霖三日後，出門沿澗看清湍。
二十九日大雨·其一
作者：韓淲
朝代：宋

簷宇陰陰聽雨眠，推窗清潤滿平川。
舊低竹葉新槐卷，當見橫流入稻田。
二十九日大雨·其三
作者：韓淲
朝代：宋

炎蒸經月掩荆扉，城市紅塵十丈飛。
井水欲乾猶可忍，空山不旱已常饑。
二十九日大雨·其二
作者：韓淲
朝代：宋

香凝藤枕簟如冰，飛掠縱橫雨點聲。
雲脚明開時暗合，坐尋餘菌取茶烹。
二十九日寒食
作者：韓淲
朝代：宋

曉色濛濛淡淡烟，花間行過小溪邊。
人家寒食當晴日，野老春遊近午天。
吹盡海棠無步障，開來山柳有堆綿。
呼兒覓友尋鄰伴，即看村農又下田。
二十九日寒食
作者：韓淲
朝代：宋

花間雨未乾，强飲食猶寒。
山澗得名流，豈曰俗相看。
晉文綿上田，往事今鼻酸。
江南好風景，且取文酒懽。
二十九日寒食·其一
作者：韓淲
朝代：宋

去年寒食姑蘇館，吟到吳歌子夜聲。
猶記春城芳草渡，一簾花雨畫船行。
二十九日寒食·其二
作者：韓淲
朝代：宋

冷烟漠漠茅簷淺，依舊山南澗水流。
坐穩亦知時物換，燕飛低處鳥鳴幽。
二十九日早步
作者：韓淲
朝代：宋

行行行過水東頭，路窄因而緩慢遊。
草木華滋翻宿雨，山凉尤覺是新秋。
二十九日歸寄鄭一
作者：韓淲
朝代：宋

野外青巖寺，城邊禪月臺。
收功行藥後，排悶坐輿來。
宿雨苗當熟，新凉桂已開。
誰知老丘壑，自不奈塵埃。
二十九日過樸翁
作者：韓淲
朝代：宋

蘇堤東畔南屏北，忽有詩人橫小樓。
楊柳已疎蒲稗晚，旋酤尋蟹洗牢愁。
二十二日
作者：韓淲
朝代：宋

年過半百身何用，猶有春來不世情。
夾岸桃紅仍柳綠，漫山月白與風清。
狂朋怪侶難收拾，騃女癡兒易長成。
老把一杯生日酒，待呼沮溺耦而耕。
二十二日東阜寄南團聞待兩夕而回·其一
作者：韓淲
朝代：宋

南團知道過乾封，得得村來語笑同。
急雨顛風慚宿約，能留兩夕見清風。
二十二日東阜寄南團聞待兩夕而回·其二
作者：韓淲
朝代：宋

相望春時又兩年，深居山舍想幽便。
故人生死驚零落，排遣尋歌付酒邊。
二十二日次韵徐子融所寄
作者：韓淲
朝代：宋

近年交友已相安，只要山林保歲寒。
珍重茅齋徐處士，有詩猶許寄來看。
二十二日雨·其一
作者：韓淲
朝代：宋

整衾和枕簟，振席見燈檠。
欲讀書休讀，難成夢也成。
四山連屋靜，一葉隔窗鳴。
總不關吾事，無非是物情。
二十二日雨·其二
作者：韓淲
朝代：宋

澗水應添潤，山雲定不虛。
夜光離復合，朝氣慘而舒。
履畝禾須穫，窺園菜可鉏。
稀疎遍籬落，微密上階除。
二十五日
作者：韓淲
朝代：宋

山徑瀕溪轉，林亭亞谷斜。
老詩無住著，健酒有須賒。
急雨催楊柳，微陰養杏花。
重簾新燕子，隨處覓生涯。
二十五日
作者：韓淲
朝代：宋

焚香得深居，清風養幽抱。
杜鵑來何遲，鴻鴈去常早。
微瀾響溝流，積潤滑磴道。
綿綿百草長，春風雨中老。
二十五日文蔚携酒餌夜同訪鄭教授
作者：韓淲
朝代：宋

携酒問吾黨，有詩當歲窮。
城頭數疎更，窗外飛過鴻。
悠悠澹澹裏，忽忽茫茫空。
我爾且一杯，古今多三公。
二十五日昌甫齋中徐倅送酒因次韵共答·其一
作者：韓淲
朝代：宋

山中正苦風雨夕，送酒白衣何處來。
洗盞開嘗醒復醉，翠微堂上若人哉。
二十五日昌甫齋中徐倅送酒因次韵共答·其二
作者：韓淲
朝代：宋

東遊西汎秋凉後，深密正尋苔竹家。
一段風流誰遠餉，詩清應爲煮芽茶。
二十五日次韵昌甫別後所寄·其一
作者：韓淲
朝代：宋

九十里山寬兩程，白雲隨步不辜行。
石嵌塘水觀魚躍，土曠田塍放鶴鳴。
兄弟留連因共集，兒孫問勞笑相迎。
歸家轉覺深居簡，强把柴門更拄撐。
二十五日次韵昌甫別後所寄·其二
作者：韓淲
朝代：宋

山凈泉甘草樹香，書楹茶具酒壺觴。
故家南渡衣冠少，前輩中原文獻長。
朝野從先終較別，衰榮到底未須忙。
高風且作閑言會，時寄連篇復斷章。
二十五日舒村
作者：韓淲
朝代：宋

秋水澄溪淥，秋山遠岸青。
村酤因覓句，雅放却嫌醒。
二十八日宋家泉頭
作者：韓淲
朝代：宋

每逢泉石必從容，閒過吾廬絕澗東。
簸弄泓澄看硌确，盤旋窈窕喜蒙籠。
近村欲雨無斜日，遠岫歸雲有陣風。
白酒釀成誰酌我，濯纓洗耳不須同。
二十八日過器遠是日生朝且有淮總之辟
作者：韓淲
朝代：宋

驅車吳山道，西指咸陽橋。
南風吹酒醒，何以永今朝。
主人千歲期，雙鬢綠不凋。
良集紀初度，鵬翼當扶摇。
京城峙三都，鬰乎何岧嶢。
勉賦從軍詩，鐵馬鳴蕭蕭。
二十八日野趣軒
作者：韓淲
朝代：宋

雨濕芙蓉綠映紅，池塘秋凈晚濛濛。
水痕已下歸蘋淺，嵐氣初寒入樹空。
僧寺半依山路外，人家多在郡城中。
一橋隔斷溪南景，天以閑窗付禿翁。
二十六夜坐
作者：韓淲
朝代：宋

初霜滌餘暖，山氣何其明。
水痕亦漸收，澗淺流不聲。
翔空有鳴鴈，肅肅已南征。
人閒易爲老，物引誠可驚。
憑窗既危坐，出門復安行。
夜晚村微火，得酒承滿觥。
且了讀殘書，理愜意逾平。
二十六夜大雨達旦
作者：韓淲
朝代：宋

熟睡俄驚簟未收，披衣側坐且搔頭。
颼飂隔屋聽吹瓦，滂沛連牀定滿溝。
曉起見山全带霧，午晴沿澗尚周流。
新涼秔稻農歌處，共喜開禧第一秋。
二十六日
作者：韓淲
朝代：宋

雨雪綿綿春欲深，鵝湖石井舊登臨。
經行爲我躊躇立，俛仰知誰放曠吟。
高爽山川無起滅，卑喧人物有升沈。
青鞋布襪茅柴酒，花柳中邊惜此心。
二十六日昌甫歸章泉水
作者：韓淲
朝代：宋

城郭山林每相望，獨醒那忍共春酲。
眼前人事忙如戲，脚底花時過若驚。
從宦索居良易與，新知故態豈難評。
朅來數日還歸去，隠地應多怨鶴迎。
二十六日贈鄭一有懷趙十閩嶠之役
作者：韓淲
朝代：宋

遊者未回居者藏，老我去各天一方。
目前聚集自落拓，背後往還誰論量。
連連冰雪葉已脫，皎皎風霜梅更芳。
燭明照坐更漏長，高溪里社靈山陽。
二十六日送曾守遇伯輝於南豅
作者：韓淲
朝代：宋

周瑜隠地春曾住，秋以爲期玉斗遊。
只道參差無此適，要知拓落有何謀。
經行二姓忽相聚，輾轉一身終自由。
四樹木樨花正發，幽香隨處且忘憂。
二十六日過新田
作者：韓淲
朝代：宋

春風吹我過新田，往者從容已數年。
歷歷幽花伴芳草，故交情味倍依然。
二十四日回泊東阜和舊題酬唱十九年矣
作者：韓淲
朝代：宋

海棠枝上日，依舊照窗明。
文會驚猶在，重來詠轉清。
林廬記經始，花逕已栽成。
良友仙山去，空留百世名。
二十四日昌甫斯遠子功集雪觀次韵斯遠
作者：韓淲
朝代：宋

閒將詩句和，凉自雨中來。
可是不相聚，那能得此回。
香爐連筆格，茶椀更山罍。
一架蒲陰綠，殘陽晚又開。
二十日入章泉次韵昌甫所贈
作者：韓淲
朝代：宋

老夢困其獨，微吟愜所同。
閒中徒著句，高處盡歸翁。
一代文章志，諸方風俗通。
息交惟士賤，尚友則師隆。
二十日往九峰·其一
作者：韓淲
朝代：宋

九峰庵上懶翁泉，鑿井已經三十年。
猶記翁來自扶杖，草根撥剔見涓涓。
二十日往九峰·其三
作者：韓淲
朝代：宋

泉上樹皆翁手種，泉下池皆翁所遷。
遶池倚樹看泉水，泉邊池影樹清圓。
二十日往九峰·其二
作者：韓淲
朝代：宋

翁已仙去十七年，樹林水鳥鳴風煙。
此泉以翁得名字，山蒼蒼而翁依然。
二十日趙園
作者：韓淲
朝代：宋

水南下郭是南齋，春雨閒情喚客來。
梅片柳條無藉在，晚香晴色醉深盃。
二十日趙園
作者：韓淲
朝代：宋

綠樹秋千紅索，白雲春靜青山。
人醉忽焉兀兀，鳥啼何以關關。
二十日雪中入城
作者：韓淲
朝代：宋

不須深巷卧，懶學剡溪回。
破轎身閑出，衡門手亟開。
山林遽如許，人物豈他哉。
橋過城東宅，朋從三兩來。
二日陳主簿山園
作者：韓淲
朝代：宋

芳尋梅山上春浦，夾道繁花何用許。
晴風暮日藹微宇，佳處留連因語語。
夫君易學誠可數，盤折崛峍非媚嫵。
叫閽歸來心獨苦，酒飲我時無道古。
二月一日
作者：韓淲
朝代：宋

一山春雪見梅花，淥漲溝流浸草芽。
縱著峭寒雖較冷，不禁暄日便爭華。
遊蜂未放迷深樹，回雁初歸泊淺沙。
步轉橫橋已孤絕，奈吹香處隔鄰家。
二月二日贈杜晦之
作者：韓淲
朝代：宋

雨收晴色弄雲陰，昨日鵝湖山下行。
四世交游嗟舊好，兩人相與締新盟。
閒身終歲悠悠過，華髮經春種種生。
矯首武夷山六曲，安仁有酒定同傾。
二月十七日寄樸翁·其一
作者：韓淲
朝代：宋

葛嶺人家抱樸翁，鶑啼燕語正東風。
帝城只在湖邊畔，都付傷春病酒中。
二月十七日寄樸翁·其二
作者：韓淲
朝代：宋

南屏山下小園東，便做遷居也不同。
昨日晴和今日雨，幽懷何地不春風。
二月晦日·其一
作者：韓淲
朝代：宋

春風猶自雨能寒，破褐纔除又覺單。
眼暗頭昏書懶讀，一庭幽草靜相看。
二月晦日·其七
作者：韓淲
朝代：宋

槿籬欹倒費撐支，沙岸常爲野水欺。
幽事相關乃如此，幾回虛過欲吟詩。
二月晦日·其三
作者：韓淲
朝代：宋

不恨花陰日影遲，只愁風橫雨狂時。
梅梢葉底著青子，却憶繁香如故知。
二月晦日·其二
作者：韓淲
朝代：宋

晚色吹雲樹外明，數枝遥見綠槐生。
誰人知我山中住，三月春陰澗水橫。
二月晦日·其五
作者：韓淲
朝代：宋

燕子飛飛山鳥鳴，小軒癡坐倦能行。
推書試數平常事，亦向人間得此生。
二月晦日·其六
作者：韓淲
朝代：宋

海棠初葉牡丹花，轉覺衰顔一倍加。
徙倚闌干問芳信，姚黄魏紫已萌芽。
二月晦日·其四
作者：韓淲
朝代：宋

遶屋青青總是山，每吟山色句還慳。
乘閒著眼烟林外，物色分明見一斑。
五六日大雨
作者：韓淲
朝代：宋

海角地蒸雨，江南天要梅。
晚春知望久，中夏得愁開。
鬰鬰陰陰過，綿綿浩浩來。
已傳增米價，只道損苗栽。
五思·其一
作者：韓淲
朝代：宋

我思列岫亭，秋光滿靈山。
地高出林蕩，下視城邑間。
有時坐終日，鄰僧亦往還。
屋頭木蓊蓊，砌下菊斑斑。
放此麋鹿心，鍊彼冰雪顔。
今日復何日，驅馳未能閑。
五思·其三
作者：韓淲
朝代：宋

我思靈井幽，山圍路高遠。
青山四面合，風聲自迴返。
時携一尊酒，坐石至昏晚。
嵐光發深竇，翠色明絕巘。
荒寒集鷳鷓，淵澄見鱨鰋。
年來事寸祿，捫心愧嵇阮。
五思·其二
作者：韓淲
朝代：宋

我思南澗水，秋雨漲白蘋。
但見禽鳥啼，少值城市人。
倚杖獨照影，幽懷寄閑身。
潺潺瀉塵舊，汩汩來清新。
濯纓江濱漁，洗耳潁陽真。
長安多飛埃，乃復在茲辰。
五思·其五
作者：韓淲
朝代：宋

我思鶴山路，田間望青蒼。
忽到絕壁下，春風散林芳。
氣煖石色潤，崖穴如蜂房。
想像仙人來，宜有隠者藏。
泉鳴萬丈淵，雲遶千仞崗。
老矣當結茅，無爲戀周行。
五思·其四
作者：韓淲
朝代：宋

我思玉溪流，松山日涵碧。
舟人相上下，檣竿倚沙石。
出門無百步，飯飽時散策。
波寒逼衣屨，空翠潤巾幗。
道上逢漁樵，庵前唯道釋。
此趣久已成，何因甘役役。
五日
作者：韓淲
朝代：宋

去年沙坑作重午，城下今年著船鼓。
過溪沿澗逢交遊，挈榼留杯失賓主。
宣和曾带御書符，荆楚誰言長命縷。
老因唐律爲沉吟，山隠輕雷催晚雨。
五更
作者：韓淲
朝代：宋

五更人物遽喧呼，不信清湖逆旅居。
齒髮如斯吾老矣，一身蝴蝶夢蘧蘧。
五更朝謁之聲盈耳
作者：韓淲
朝代：宋

十載山居夜寂寥，蓬門雨打雪蕭蕭。
何曾聽得人吆喝，急走齊趨鬭逞僥。
五月二十二日尋僧·其一
作者：韓淲
朝代：宋

踏熱歸來睡澗泉，更尋雪觀碧雲篇。
崎嶇小徑通僧路，不管田乾五月天。
五月二十二日尋僧·其三
作者：韓淲
朝代：宋

旋汲清泠注石盆，葡萄陰落砌苔痕。
道人坐久茶尤好，香凈不繁縈小軒。
五月二十二日尋僧·其二
作者：韓淲
朝代：宋

行徧靈巖與虎丘，洞霄雙徑也閑遊。
錢塘潮送釣臺上，投老心情却自由。
五月八日喜雨
作者：韓淲
朝代：宋

洒洒如人意，明明助歲功。
夜闌愁有月，曉起喜無風。
坡老記爲美，宣王詩最工。
朝家一祈禱，田里得和豐。
五月十日
作者：韓淲
朝代：宋

片月生林白，沿流澗亦明。
幽人方獨夜，山寺有微行。
野處偏宜夏，貧家不厭晴。
薰風吹老鬢，腐草見飛螢。
亨中之孫求詩
作者：韓淲
朝代：宋

團源古君子，老去孰追隨。
隠約孫能奉，高深我却知。
家傳無自畫，鄉薦有誰爲。
成立須勤苦，清哉是祖師。
亨中送梨棗
作者：韓淲
朝代：宋

年年梨棗寄西風，近喜豅巖一笑同。
坐石弄筇泉汩沒，望雲搜句月朦朧。
經時話著猶疑畫，盡日來思又若空。
珍重交情兩相望，鹿門深處見龐公。
亭皋
作者：韓淲
朝代：宋

亭皋新雨沐，物物秋氣深。
著蕋木芙蓉，桂樹尤蕭森。
豈伊酒可嘗，而我詩未吟。
朅來六七輩，領會宜素衿。
塵瞇共一掃，風乎出雲岑。
人日
作者：韓淲
朝代：宋

人日春來又兩宵，梅花開盡已飄摇。
愛閑多病有誰問，偶景獨遊無自焦。
門外溪山猶淺淺，床頭書冊謾昭昭。
細看榮辱雲翻雨，未抵幽棲水一瓢。
人日
作者：韓淲
朝代：宋

去年苦無雪，今雨又多風。
人日平頭過，元宵轉眼中。
野梅香更白，文杏色微紅。
籬落春陰外，樓臺曉霧空。
人日
作者：韓淲
朝代：宋

滿地茸茸百草芽，青青知已到山家。
東風一夜吹窗雨，又得紅梅兩樹花。
人身
作者：韓淲
朝代：宋

人身一飽百不憂，行住坐卧本何求。
冷煖大冬與大夏，盛衰三春及三秋。
蒼蒼雲山緩曳杖，茫茫煙水輕拏舟。
喜怒哀樂在中節，生兮若浮死若休。
人難
作者：韓淲
朝代：宋

人難會合易暌離，更把言談著在詩。
君去南豐我南澗，其間不待兩相知。
今年數日雪連年所少也
作者：韓淲
朝代：宋

兩年無雪今年雪，山積溪浮壠復橫。
消盡塵埃猶畏俗，釀成雅潔僅能清。
煙綿細麥添生意，風颭枯梅更有情。
蔌蔌聲中見疏密，近多昏暗遠如明。
仲可出劉武子行卷因題
作者：韓淲
朝代：宋

綺窗春思入鍾山，日日江雲草樹間。
不覺東風吹酒醒，寶香猶煖玉笙寒。
仲明還自杭戲與弈棋
作者：韓淲
朝代：宋

人自西湖南蕩歸，定無塵土染征衣。
山間醉把紋楸戲，還共清暉對落暉。
仲至寄蔣阜茶與昌甫且錄大監賦來·其一
作者：韓淲
朝代：宋

鞏爲伊人句苦錐，宜乎趙有蔣茶詩。
獻芹微意隨拈出，紫笋石花同譜之。
仲至寄蔣阜茶與昌甫且錄大監賦來·其三
作者：韓淲
朝代：宋

絕世吟須屬二公，休言桑苧玉川翁。
清流潔士能同嗜，鬰滯昏蒙定耳聾。
仲至寄蔣阜茶與昌甫且錄大監賦來·其二
作者：韓淲
朝代：宋

興言此語竹林悲，寂寞泉溪近親知。
猶有晏齋能賞味，一篇溫實舊人詞。
仲至寄蔣阜茶與昌甫且錄大監賦來·其四
作者：韓淲
朝代：宋

烹煮清風兩腋生，槍旗空復擷其英。
如今共把春風椀，莫道須端與研泓。
仲至早入局有詩次韵因亦自述併謝外日留酌·其一
作者：韓淲
朝代：宋

馳道人行響動雷，五更推枕重徘徊。
歸家細咏朝陽句，不記曾經省宿來。
仲至早入局有詩次韵因亦自述併謝外日留酌·其二
作者：韓淲
朝代：宋

持蟹重傾酒一杯，晚鐘寒色共徘徊。
近年得此於人少，公不招呼我亦來。
仲至看杜詩分古語妙語老語甚精微
作者：韓淲
朝代：宋

刺骨分三語，刳心就一編。
古來雖簡短，妙處實綿延。
飛動徐陳外，淋漓劉柳邊。
泉溪有底急，老乃更精研。
仲至舉似項平甫所贈宦漢陽教官時也次韵
作者：韓淲
朝代：宋

文獻相傳有父兄，山堂留得是詩情。
果回富豔歸清遠，盡掃虛驕入正平。
保社祇今難可繼，贈言如昔信堪驚。
漢陽歷歷晴川樹，鸚鵡洲前黄鶴鳴。
仲至近詩戲題卷末
作者：韓淲
朝代：宋

三年不見栗齋翁，滿卷新詩是國風。
野趣軒前梅蕊白，故人應在醉吟中。
仲至除帑轄後移居
作者：韓淲
朝代：宋

駸駸得路又遷居，廣厦夷塗不奈渠。
賈島并州雖客舍，陶潜栗里祇吾廬。
推敲終久誠無恙，揀擇須臾便有餘。
但願朝回飽喫飯，時能唐突過黄初。
休上人寄鮑侍郎誦之因借其韵
作者：韓淲
朝代：宋

傳芭兮擷英，隕葉兮槁莖。
美人天一方，失勢名不榮。
暑風自南至，凉月向西生。
良圖彌用勵，意氣人命傾。
休日靜居
作者：韓淲
朝代：宋

寒餓迫我出，忽忽兒女大。
原思樂商頌，宋玉悲楚些。
吹面薰風來，刮眼春風過。
飛鳴鵲遶樹，徵逐蟻旋磨。
瀹茗銷夢事，凝香理經課。
休澣得暫閑，棲深淨趺座。
伯皋丈屆七十寄詩慶之
作者：韓淲
朝代：宋

老來誰不惜光陰，世態消磨鶴髮深。
化道喜經蘧瑗歲，遇文應動太公心。
極思吟嘯知如舊，且願豐登得似今。
聞道田園足强健，雲山深處好書琴。
伯皋所藏名妓墨竹逼令題之可謂戲劇
作者：韓淲
朝代：宋

夜寒窗靜密還開，翠袖移將影下來。
只是風前猶愛惜，更教月底共徘徊。
伯皋索題真益齋語蓋以後山詩爲名
作者：韓淲
朝代：宋

彭城居士意甚遠，彼自丹青金石苑。
平生心力漫收斂，眼所到處聊排遣。
伯皋伯皋真有益，此語令我長太息。
南渡草草今百年，笑倒米家書畫船。
伯皋自永豐見過次韵
作者：韓淲
朝代：宋

薰風入家林，共坐滿窗綠。
交遊情致深，景物歲月速。
傷哉利名者，冰炭恣寒燠。
既已隨頹波，一失不可復。
較其心迹微，能異幾禽犢。
吾儕事幽討，得興萬慮足。
相羊山水間，處處堪悅目。
君來叩蓬戶，離羣久居獨。
道故驚變遷，憂時見翻覆。
且聽歌聲長，前村正樵牧。
伯皋過筠陽甚惜其行
作者：韓淲
朝代：宋

知君又爾去筠陽，山路窮冬正雪霜。
華髮相看俱老大，清言誰復共平章。
梅花破暖開何處，楓葉凋寒落異鄉。
雁影翩翩鷗烱烱，惜無餘地問行藏。
伯輝竹林書院
作者：韓淲
朝代：宋

竹林彼一時，仲容乃此遊。
寥寥千載後，忍曰爲良謀。
古人心匪遐，用舍多風流。
身容縱未老，歲月去不留。
結茅我山椒，詩書尚何求。
固將淑諸人，猶能誦軻丘。
朅來南風薰，見子忘百憂。
阮蓋青雲器，濤戎信其儔。
取酒且勿飲，聽作商聲謳。
何信州挽詩·其一
作者：韓淲
朝代：宋

憶昔絃歌盛，臨歸送以詩。
恰如前日事，又作百年悲。
蒼嶺新阡遠，靈溪舊治思。
悼亡猶未殯，丹旐忍參差。
何信州挽詩·其二
作者：韓淲
朝代：宋

家族開王社，婣親滿帝京。
紫樞推玉友，青瑣本冰清。
勳業持荷近，才名折桂榮。
從茲纔得路，胡獨止專城。
何學諭隨黄守靖州
作者：韓淲
朝代：宋

雨凉吹動木犀天，莫遣清愁棹酒船。
獨擁琴書去何處，又隨符竹到窮邊。
區區事業皆身外，往往情懷只眼前。
指點瀟湘在圖畫，有詩無負好風煙。
何山有蘇滄浪蘇玉局詩乃唐何楷書堂也
作者：韓淲
朝代：宋

亭上清詩得兩蘇，空留精舍作僧廬。
地因人勝合題句，山以姓知緣讀書。
一徑虛明連別嶼，小溪清淺過平湖。
笋輿少憇烹茶去，轉覺秋來興有餘。
何文蔚以瑞蓮新篘見餉因以雙井茶報之
作者：韓淲
朝代：宋

青山碧澗秋前立，蓮酒和詩字字香。
飲盡却愁君共醉，更將雙井洗肝腸。
余伯皋持鞏仲至三山詩卷來因借錄之·其一
作者：韓淲
朝代：宋

不見睡翁恰六年，郭文山下正鳴弦。
欲求一句無因耳，且錄舊詩殊恍然。
余伯皋持鞏仲至三山詩卷來因借錄之·其三
作者：韓淲
朝代：宋

雅懷好事伯皋子，遊到三山又游江。
收得鞏郎詩一卷，歸來盃酒話吟窗。
余伯皋持鞏仲至三山詩卷來因借錄之·其二
作者：韓淲
朝代：宋

敝衣舊絮依冬日，作墨親傳仲至詩。
我有斯人容老矣，何將鳬舄共參差。
余伯皋過南劍兼寄鄭伯明·其一
作者：韓淲
朝代：宋

南劍溪頭黯淡灘，山城五月水聲寒。
凝香應更解懸榻，席上鄭虔同此懽。
余伯皋過南劍兼寄鄭伯明·其二
作者：韓淲
朝代：宋

往來塗路武夷邊，無復人尋九曲船。
我老君回向何許，故情前夢只依然。
余四一隠君挽詩
作者：韓淲
朝代：宋

季蛻竟觀化，忘機豈馮生。
閑亭非故步，佳敘是修名。
有子庶緜遠，無官底重輕。
遥憐小水寺，松路鬰深清。
余子任訪章泉
作者：韓淲
朝代：宋

章泉天下翁，之子能幽尋。
謀道不謀利，耿耿秉此心。
薰風四月凉，苔竹芾而森。
恨我不嗣往，空多華髮侵。
年來翁示疾，豈在藥石針。
衆生煩惱盡，病苦當不深。
慨焉紹興初，上饒聚纓簪。
東萊曾空青，至今朱絃琴。
零落一丘壠，佳話轉平沉。
翁實獨遠紹，文獻所酌斟。
詩乃其緒餘，歛收日行吟。
子歸趣益勝，復逼我家林。
清陰佇延賞，抵掌橫素襟。
渺渺兮予懷，慎旃宜重欽。
余寺丞挽詩·其一
作者：韓淲
朝代：宋

仁宅居郊秀，儒科載世清。
致君纔列寺，教子亦專城。
寵數垂車佚，恩封進秩榮。
逢辰俱動色，厚夜失吞聲。
余寺丞挽詩·其二
作者：韓淲
朝代：宋

恪素安時論，謙洪陟宦塗。
飛鳬應縹緲，峩豸乃踟躕。
玉水流深派，靈山擁壯圖。
豐碑看隴首，大隧錫龜趺。
余計院父子以我乏酒連以一壺爲餉
作者：韓淲
朝代：宋

冷坐樓窗欲雪天，空搔華髮泥塵編。
不嫌酒盡西湖上，安得詩如南澗邊。
剝啄故人還餉我，開嘗餘味信能賢。
公家父子何多事，今日碧香猶卓然。
來子儀監廟見假詩藁
作者：韓淲
朝代：宋

伏波老氣肯消除，磊塊撐腸萬卷書。
憤世疾邪吟諷裏，傷心思古笑談餘。
一軒漫占琳宮靜，四壁空懸客舍虛。
隠隠龍光射牛斗，東湖煙浪遶吾廬。
俞伯輝主簿同徐必大判院見過澗上納凉約鮑南仲教授小酌次韵南仲所賦兼懷林德久國錄陳敬甫學士
作者：韓淲
朝代：宋

嘉禾古名郡，機雲信奇士。
流風千載下，誰復數餘子。
近年西疇仙，游戲在朝市。
文章陳仲弓，合著蓬萊裏。
俱嘗白鷗盟，恨別隔秋水。
君侯乃其朋，訪我靈山底。
一見欲傾盖，青眼照窗几。
大抵交情深，不待早知己。
學殖豈枝葉，詞林務根柢。
堂堂郡賓客，千里爲之喜。
顧言老場屋，眄焉每甚愧。
衡門度長夏，風日忽清美。
懷賢思晤言，泉石滿幽耳。
固多長者轍，愛閑諒無幾。
傳豅金閨路，剝啄快人意。
雙谿南宮秀，留連今何似。
要是同襟期，此道亦難爾。
歡然君肯來，棋酒不能已。
詰朝得新篇，誦歎有真味。
載念平生親，髣髴夢中記。
俞夫人楊氏挽詩
作者：韓淲
朝代：宋

往歲登門日，庭闈見淑稱。
從夫期鼎貴，有子定登瀛。
鸞誥恩榮在，魚軒夢幻驚。
誰歌蒿里挽，寒雨和松聲。
俞麻溪挽詩
作者：韓淲
朝代：宋

哀挽麻溪上，人皆說此翁。
平生多義事，終古盛儒風。
湍石推名族，清湖想舊功。
瑞雲松桂滿，寒露濕碑豐。
修園
作者：韓淲
朝代：宋

旋買荆條護短籬，更般沙土補長堤。
閒來也有無窮事，且看青山橫杖藜。
倚樓
作者：韓淲
朝代：宋

湖山咫尺懶追遊，獨倚危樓已白頭。
初夏風光還荏苒，乍晴雲物正飛浮。
長吟自可千篇在，小醉誰能萬事休。
轂擊肩摩爭輦路，不知虛度幾春秋。
倚瑟
作者：韓淲
朝代：宋

倚瑟從嬪御，人生實少歡。
南山空斮絮，此道是邯鄲。
借章泉翁韵回齋
作者：韓淲
朝代：宋

狂瀾正倒築新齋，回我家聲屬雅懷。
想到淵源深徹底，窺從涯涘溜浮階。
舜文正道須身見，佛老他岐定力排。
今古沈浮幾多少，滔滔應不與之偕。
停舟步月訪春伯
作者：韓淲
朝代：宋

一溪明月汎清深，醉泊灘頭篠徑陰。
靜夜蛙聲鳴又歇，砌蛩秋近已微吟。
偶感
作者：韓淲
朝代：宋

用物多則强，境熟氣易定。
壯膽騁寡見，迷情忽羣聽。
茫茫可與否，沓沓賢且佞。
名利纏古今，孰不墮此徑。
驅馳每衝曉，展轉直至暝。
固肥爾室家，端繫我朝廷。
身無百歲長，事有一日罄。
留侯李鄴侯，大似醉者醒。
歷久只兩人，吾常喜深訂。
偶懷
作者：韓淲
朝代：宋

已過中秋月，木犀猶少開。
固嘗同客飲，終是欠朋來。
烈士志何在，幽人喚不回。
淒風亂紅葉，零雨濕荒苔。
偶成
作者：韓淲
朝代：宋

老身何計可飛騰，收歛精神過此生。
耿耿自溫誠自遣，栖栖無乃類無成。
湖山放浪慙真隠，朝市低回亦强榮。
隨分官曹了饑渴，小樓聽雨晚風清。
偶成
作者：韓淲
朝代：宋

蠻歌俚耳吾不愁，江南五月疑涼秋。
漸離荆卿易水流，圖窮匕首非覇謀。
吳頭楚尾龍虎幽，擊筑乃爾聽市謳，調苦節促如遠遊。
安得酒船同拍浮，衮衮切切終悠悠。
偶成
作者：韓淲
朝代：宋

閑多乏交遊，生晚欠知友。
棲遲强逢迎，汩沒憚趨走。
幾年荒野外，已覺安井臼。
一旦朝市間，時亦泥盃酒。
紛紛夸毗兒，落落窮獨叟。
由來事簞瓢，豈是厭升斗。
湖波風泛蓮，野岸日移柳。
爲問吳山頭，何如楚溪口。
偶成·其一
作者：韓淲
朝代：宋

南風吹時雨，襟抱忽然開。
憑軒一長謠，清句亦滿懷。
當年沮溺心，自覺未爲乖。
桑麻澗上泉，何不返故棲。
帝城塵埃中，隘巷多塗泥。
擺落更奚道，强顔終莫諧。
規規二十載，今日始知迷。
仰視天宇高，歸雲去難回。
偶成·其一
作者：韓淲
朝代：宋

春風時弄閒花草，滿面紆餘氣自和。
行過小亭因坐久，却驚啼鳥一聲多。
偶成·其一
作者：韓淲
朝代：宋

酒亦逢人飲，詩須任我吟。
短長徒有興，醒醉蓋無心。
爛漫歡中趣，幽微得處尋。
佳時思共賞，良夜忍孤斟。
偶成·其一〇
作者：韓淲
朝代：宋

非閑靜不可作詩，非老懶焉能讀書。
開卷空山照華髮，吟編荒徑入吾廬。
偶成·其七
作者：韓淲
朝代：宋

孤坐幽窗靜炷香，却疑身與世相忘。
紅深一樹榴花發，綠嫩數杖支子芳。
偶成·其三
作者：韓淲
朝代：宋

出處升沉地，中年付短歌。
世情時轉變，人事日銷磨。
盪寇聲雖在，平戎意尚多。
山空流水急，啼鳥下烟蘿。
偶成·其三
作者：韓淲
朝代：宋

山上行還山下行，草隨幽逕不知名。
青春自是多情思，梅葉陰陰已半成。
偶成·其三
作者：韓淲
朝代：宋

逸此一寸心，養此七尺軀。
寒往則暑來，日居而月諸。
萬古固寥遠，百年乃須臾。
儀秦徒縱橫，唐虞祇都俞。
偶成·其九
作者：韓淲
朝代：宋

病餘倦甚唯思睡，醉裏歡來擬欲顛。
飲罷空山身老矣，夢回清暑意翛然。
偶成·其二
作者：韓淲
朝代：宋

惜氣思仙伎，因心理佛書。
心安何所覺，氣積本乘虛。
造化融成後，神明主宰初。
縱疑摩詰贅，未信洞賓疎。
偶成·其二
作者：韓淲
朝代：宋

淫淫梅子雨，靡靡上郭山。
山既遶籬外，雨復濕窗間。
林深葉葱蒨，地偏水潺湲。
鵲噪雞鳴午，風定白雲還。
偶成·其二
作者：韓淲
朝代：宋

連陰却喜社能晴，雨淡桃花滿澗生。
幾樹正依流水上，曉風吹動日華明。
偶成·其五
作者：韓淲
朝代：宋

招之不來麾不去，不動聲色泰山措。
拙於用大無所容，枵然魏王五石瓠。
偶成·其八
作者：韓淲
朝代：宋

舒嘯閑平理亂心，古來賢達幾升沉。
只宜一唱紫芝曲，不用三思梁甫吟。
偶成·其六
作者：韓淲
朝代：宋

梅黄雨細柳花風，渾在鶑啼燕語中。
流水高山元不惡，短籬破屋爲無窮。
偶成·其四
作者：韓淲
朝代：宋

世間榮辱最愁人，荏苒年光老逼身。
莫笑區區有仙佛，識心見性養精神。
偶成·其四
作者：韓淲
朝代：宋

重午是一節，芒種又一氣。
何因至怡悅，底事苦歔欷。
園林無俗情，琴書有真味。
貧者自爲貧，貴者自爲貴。
偶興
作者：韓淲
朝代：宋

綠樹啼鶑春已闌，杜鵑聲裏最綿蠻。
繁陰有路歸幽處，長日無人到俗間。
茶信爲僧時過水，詩魔因客又登山。
薄衣輕體風吹面，神觀初明氣自還。
偶興
作者：韓淲
朝代：宋

老喜交親熟，貧嫌故舊真。
山林無長物，天地有垂綸。
胡蝶身中葉，銅駝世上塵。
江南要梅雨，耕稼一番新。
偶興·其一
作者：韓淲
朝代：宋

少小住京邑，不識世寒煖。
歡來上高樓，但愛湖水滿。
所歷輒忘歸，其交亦常款。
豈伊歲齒深，遂與境事斷。
蕭蕭宋□宅，赫赫金張館。
□堅多俠遊，隠約出幽伴。
胡爲乎山中，長歌至於懶。
偶興·其一
作者：韓淲
朝代：宋

往來鄰並歲年深，老稚空忙慶弔心。
美惡衰榮消長事，又須著眼一沉吟。
偶興·其三
作者：韓淲
朝代：宋

東南吳蜀大江橫，西北關河幾戰爭。
智者不愚愚者智，到頭分合世難平。
偶興·其二
作者：韓淲
朝代：宋

膠膠擾擾復悠悠，多少迷情不掉頭。
利者笑名名笑利，日前身後欲何謀。
偶興·其二
作者：韓淲
朝代：宋

輕風度林杪，亂山啼子規。
流水去無迹，茅簷雨霏微。
乍暖復薄寒，時時整巾衣。
炊烟晚色起，呼童掩柴扉。
偶興·其四
作者：韓淲
朝代：宋

深谷荒虛人迹稀，無風黄落自橫飛。
敗籬東畔板橋斷，時有鄰家負水歸。
傚王靈溪詩寄文叔
作者：韓淲
朝代：宋

春風入湖團，暑雨來章泉。
如何越境出，俗吏定不然。
見賢思樂地，談道明性天。
遺民忽聞之，喜極爲詩傳。
僧房·其一
作者：韓淲
朝代：宋

炷香小閣聽山雨，木葉風摇萬壑聲。
更與野僧供茗事，是知身外有閒僧。
僧房·其二
作者：韓淲
朝代：宋

僧牀午睡夢初成，展轉輕安分外清。
搔首起來神觀定，一窗山影正虛明。
僧窗
作者：韓淲
朝代：宋

露寒風歛山餘靄，虛凈曲通僧一窗。
我不占閒誰避俗，菊花時候有楓江。
僧窗觀斯遠諸公詩
作者：韓淲
朝代：宋

春風起春雪，山路寒陰陰。
梅花豈不開，立行尋我吟。
同來者誰歟，林泉潔煩襟。
摩挲僧窗題，悠悠故人心。
元夕夜坐觀黄庭經
作者：韓淲
朝代：宋

虛簷湧月垂小窗，屋外有山流澗江。
夜氣少定百念降，膝席引手挑油缸。
靜取黄庭誦琅琅，爐煙噴結柏子香。
上元仙官朝紫皇，九關洞開鳳鸞翔。
清輝影導胎禽雙，前昂後低幡節幢。
塵間如帑正紛厖，眇然駢羅萬家邦。
形軀已經幾星霜，回思淡薄天人糧。
却滅百邪致欣昌，收聲藏神味差長。
元日寅正二刻太陽交食守局·其一
作者：韓淲
朝代：宋

元正但覺曉光遲，風雨霖霖笑語稀。
見說朝家推日食，百司守局午方歸。
元日寅正二刻太陽交食守局·其二
作者：韓淲
朝代：宋

終朝寒慘氣昏昏，雲翳風霾隠若存。
天運有常交有數，陽光初不礙高奔。
元日次韵紹之
作者：韓淲
朝代：宋

相從湖海逢元日，且與清吟作好春。
病起喜能閒散步，客中翻得靜怡神。
寒侵是處梅枝晚，雪洗四邊山色真。
信道吾生有餘味，一瓢歸去久甘貧。
元立復和伯皋送行詩次韵併答之·其一
作者：韓淲
朝代：宋

倒載臨離日，搜吟出餞時。
老身猶藉酒，親意不徒詩。
山水東西去，園池上下隨。
凝香兵衛戟，應復野人思。
元立復和伯皋送行詩次韵併答之·其二
作者：韓淲
朝代：宋

半隠平生句，年來果謂何。
軻雄牆已及，李杜壘終摩。
籍籍須傳遠，紛紛何足多。
斯文千古事，自笑得如麽。
元立留詩二首因次韵·其一
作者：韓淲
朝代：宋

少下歸帆上石梯，高風雖在後人迷。
倦懷冷坐客星閣，煙雨漫山覓舊題。
元立留詩二首因次韵·其二
作者：韓淲
朝代：宋

孟郊有句散愁端，墨妙猶能待我看。
試問新秋能幾日，欄干一葉已吹寒。
元要以半屋名來索句
作者：韓淲
朝代：宋

西湖隨寓數椽下，又與閒人作小詩。
便做心情嫌廣厦，我生如此儘相宜。